Virus Influenza Menyerang Malaysia

Topik influenza mengingatkan rakyat Malaysia tentang wabak H1N1 yang pernah membadai negara sekitar 10 tahun lalu. Berdasarkan kajian diusahakan Hospital Mount Sinai, virus tersebut berasal daripada beberapa ekor babi di sebuah kawasan Mexico yang sangat kecil (Mount Sinai Hospital, 2016). Dari Mac itulah bermulanya krisis kemanusiaan global dengan kes kem4t1an melebihi 17,000 orang di seluruh dunia. Dua bulan kemudian, Malaysia disahkan mempunyai mangsa pertama (The Star Online, 2009). Sebagai langkah berjaga-jaga, beberapa sekolah ditutup dan antara 2009-2010, seramai 88 orang terk0rban di Malaysia.

Maka influenza bukanlah suatu penyakit untuk dibuat main. Juga dikenali sebagai selsema, penyakit ini menjangkiti pernafasan yang mudah tersebar melalui batuk dan bersin antaranya. Ia juga berupaya untuk merosakkan kesihatan bagi individu yang mempunyai asma, diabetes dan penyakit jantung (Johnson, 2020). Influenza mempunyai empat jenis, dimana Influenza A yang paling popular disusuli pula dengan Influenza B. Kedua-duanya sangat mudah berjangkit.

Walaupun setiap pesakit selsema buat masa sekarang wajar mendapatkan nasihat doktor untuk konsultasi paling tepat, Influenza mempunyai beberapa simtom yang biasa berlaku. Antaranya ialah lemah-lesu, hidung tersumbat, batuk teruk, sakit kepala, sakit tekak, demam dan muntah/cirit. Semua simtom ini juga didapati sering berlaku bagi penyakit bukan Influenza. Jadi sekali lagi diulangkan, sewajarnya mengutamakan nasihat doktor supaya penyakit boleh diper4ngi lebih efektif.

Sebagai negara hutan hujan tropika, Malaysia memang terdedah dengan jangkitan sebegini. Laporan daripada Kementerian Kesihatan (KKM) mendapati terdapat sedikit kenaikan penyakit-penyakit seakan-akan influenza yang menyebabkan jangkitan pernafasan akut sekitar Disember. Namun tahap penyakit ini masih lagi berada dalam keadaan normal, berdasarkan perbandingan dengan tahun-tahun sebelumnya (The Star, 2020). Virus yang ditemui pun asih belum bermutasi menjadi virus baharu. Cuma apa yang KKM sarankan ialah pengawasan terutamanya bagi kanak-akank dibawah umur lima tahun (lebih-lebih lagi yang dijangkiti influenza).

Selain daripada ubat paracetamol, kepala, kaki dan badan pun sepatutnya dituamkan – dan penggunaan NSAIDS perlu dielakkan atas kebarangkalian berlakunya radang di otak. Dan selain pengawasan semasa seperti sanitasi tangan, topeng muka juga disarankan KKM.

Influenza A

Wabak-wabak global seperti selsema burung (H5N1) dan selsema babi (H1N1) berlaku angkara Influenza A yang berupaya untuk menjangkiti manusia dan haiwan. Virus ini dikenalpasti doktor berdasarkan dua protein dimilikinya iaitu hemagglutinin dan neuraminidase.

Influenza B

Virus ini pula kadangkala mencetuskan wabak. Namun keupayaannya untuk bermutasi sebenarnya sangatlah perlahan jika dibandingkan dengan Influenza A. Sungguhpun begitu, 45 negeri di Amerika Syarikat sekarang dibadai dengan arus Influenza B, sebaik sahaja tamatnya Krismas dan Tahun Baharu (Ries, 2020).

Influenza C dan D

Kedua-dua influenza ini tidak menyebabkan penularan wabak. Dan virus D pula hanya menjangkiti lembu sahaja.

Vaksinasi Influenza

Apabila berlakunya kes-kes influenza, terdapat suatu keperluan yang mesti dibenci segelintir orang. Rakyat Malaysia secara keseluruhannya disarankan mendapatkan vaksinasi sebagai langkah pencegahan terhadap influenza. Oleh kerana status influenza yang mudah berjangkitan, vaksinasi sahaja sesuai dijadikan benteng terhadapnya.

RUJUKAN:

Johnson, S. (2020, January 2). Influenza A vs B: What to know. Retrieved from https://www.medicalnewstoday.com/articles/327397.php

The Mount Sinai Hospital / Mount Sinai School of Medicine. (2016, June 27). 2009 swine flu pandemic originated in Mexico, researchers discover. ScienceDaily. Retrieved January 5, 2020 from www.sciencedaily.com/releases/2016/06/160627160935.htm

Ries, J. (2020, January 3). Flu Now Widespread in 45 States, What To Know. Retrieved from https://www.healthline.com/health-news/flu-season-2020-what-to-know

The Star Online. (2019, May 16). 21-year-old student from US has H1N1. Retrieved from https://www.thestar.com.my/news/nation/2009/05/16/21yearold–student-from-us-has-h1n1

The Star Online (2020, January 4). Health Ministry: Slight Increase in Influenza cases but still within normal ranges. Retrieved from https://www.thestar.com.my/news/nation/2020/01/04/health-ministry-slight-increase-in-influenza-cases-but-still-within-normal-range


Benarkah Bahasa Tamil Sebagai Bahasa Tertua Di Dunia?

Apabila berbicara suatu topik tentang bahasa di mana-mana ruangan media sosial, pasti kita akan temui kebanjiran komen-komen oleh satu kelompok yang kita selalu temui setiap hari, iaitu Ultra-Nasionalis Tamil. Baru-baru ini di sebuah saluran YouTube yang berbincang tentang bahasa tertua di dunia, penulis membaca beribu-ribu komen yang mempersoalkan mengapa pengendali saluran tersebut tidak memasukkan sekali bahasa Tamil sebagai bahasa tertua di dunia

Yang pasti, teorinya adalah, mereka mendakwa bahawa bahasa Tamil bukan sahaja merupakan bahasa tertua yang masih hidup dan masih dituturkan pada zaman moden hari ini, tetapi ia juga merupakan bahasa yang pertama dan paling terawal yang pernah digunakan oleh manusia untuk berkomunikasi.

Dalam erti kata yang lain, dari mana jua asal usul manusia menurut teori ini, sama ada manusia moden adalah dari keturunan yang berevolusi, diciptakan oleh Tuhan, atau dibawa ke bumi oleh makhluk asing, teori ini berpegang bahawa bahasa Tamil adalah bahasa paling pertama yang muncul terlebih dahulu semenjak planet Bumi dan alam semesta ini tercipta. Tetapi, sejauh mana kebenarannya?

Artikel ini tidak bertujuan untuk memprov.okasi mana-mana pihak, sebaliknya hanya mahu berkongsi perbahasan yang dirumuskan secara saintifik dalam mencari kebenaran. Lebih lebih lagi penulis merasakan tindakan membanjiri ruangan komen sebuah perbahasan ilmiah dengan kepercayaan mitologi adalah satu perbuatan yang kurang beradab. Ketaksuban akan membawa kepada kejahilan.

Pengenalan Bahasa Tamil

Bahasa Tamil adalah bahasa Dravidian yang dituturkan oleh 70 juta orang penutur yang kebanyakannya adalah berpopulasi di India Selatan dan Sri Lanka, termasuk Malaysia. Pada hari ini, bahasa tersebut merupakan bahasa rasmi yang diiktiraf untuk wilayah Tamil Nadu di India dan juga dijadikan sebagai bahasa rasmi kedua negara Sri Lanka selepas bahasa Sinhala.

Jadi, Tamil adalah salah satu dari bahasa-bahasa Dravidian dan, ia tentulah akan ada perkaitan dengan bahasa-bahasa Dravidian yang lain, seperti bahasa Telugu, Malayalam, dan Kannada.

Mitologi Lagenda Tamil

Kisah mengenai sejarah dan asal-usul kaum Tamil, lebih kurang sama saja seperti kisah-kisah sejarah permulaan kebanyakan bangsa dan bahasa lain, iaitu sentiasa akan diselubungi oleh mitos lagenda. Menurut legenda, bahasa Tamil diciptakan oleh dewa Tamil Thai lalu dibawa kepada penduduk di Bumi oleh dewa Murugan, dewa pe.ra.ng dan kemenangan.

Malah, menurut sarjanawan R. Mathivanan, bekas ketua editor Tamil Etymological Dictionary Project of the Government of Tamil Nadu, bahasa Tamil pertama kali muncul pada sekitar tahun 200,000 SM. Sekiranya dakwaan teori Mathivanan ini tepat dan benar, maka tidak syak lagi bahawa sebenarnya ini telah menjadikan bahasa Tamil sebagai bahasa yang paling tertua di dunia.

Teori juga turut menyatakan bahawa seluruh umat manusia pada zaman dahulu adalah bertutur menggunakan bahasa Tamil pada satu ketika. Menurut Alex Collier, bahasa Tamil adalah bahasa asal manusia, tetapi apabila manusia semakin berkembang, kita menjadi terlalu kuat. Dian.cam oleh manusia, maka makhluk asing dari angkasa lepas datang dan mengajar nenek moyang kita berbagai-bagai bahasa asing untuk memecahkan kesatuan dan mengelirukan seluruh umat manusia.

Perlu diingat, bagaimanapun, Alex Collier bukanlah seorang ahli atau pakar linguistik dan tidak mempunyai latar belakang saintifik yang sebenarnya. Sebaliknya, dia mendakwa dia telah berkali-kali berhubung dengan makhluk asing biru yang disebut Andromeda. Juga adalah penting untuk diingatkan bahawa dia sudah lama melakukan penipuan amatur sebegini selama beberapa dekad, dan Alex Collier mungkin bukan nama sebenarnya.

Apa Pandangan Sains Tentang Bahasa Tamil

Tetapi apakah sebenarnya bukti yang telah pun dinyatakan secara saintifik mengenai status sebenar bahasa Tamil dan usianya? Malangnya, tak terlalu banyak pun. Itu pun memandangkan kita semua tahu bahasa Tamil adalah bahasa Dravidian, maka, disimpulkan bahawa bahasa Tamil berasal dari bahasa nenek moyangnya iaitu Proto-Dravidian yang mungkin dituturkan sekitar 5000 tahun yang lalu pada sekitar tahun 3000 SM. Ia kemudiannya berkembang menjadi Proto-Dravidian Selatan, nenek moyang bahasa Tamil dan Malayalam, berusia sekitar 2500 SM, ini bermaksud bahasa proto-Tamil hanya muncul pada sekitar tahun 500 hingga 300 SM.

Proto-Tamil ya tuan-tuan, bukan bahasa Tamil yang dituturkan hari ini ya.

Apa yang dimaksudkan apabila kita menyebut “proto-Dravidian” atau “proto-Tamil”? Baiklah, bahasa dan bangsa proto adalah bahasa dan bangsa yang dihipotesiskan telah dan pernah wujud pada suatu ketika dahulu yang menjadi permulaan kepada bahasa dan bangsa yang berkaitan pada hari ini. Namun dalam kes bahasa Tamil, masih tidak ada bukti jelas yang berkaitan dengan bahasa proto-Tamil. Istilah proto-Tamil ini hanya satu kemungkinan dalam konteks bahasa, bukan bangsa.

Jika orang-orang Xiongnu atau Hun yang menye.ra.ng Dinasti Han suatu ketika dahulu serta empayar Khamag-Mongol, mereka dianggap sebagai bangsa proto-Mongol yang melahirkan bangsa Mongol dari zaman Genghis Khan hingga generasi Mongolia hari ini. Manakala di Malaysia, proto-Melayu selain untuk Bahasa Melayu Proto, adalah istilah merujuk kepada orang asal untuk bangsa Melayu yang masih lagi hidup ke hari ini iaitu Orang Asli yang merangkumi etnik seperti Jakun dan Temuan.

Dan berkenaan dengan proto-Tamil, di situ lah bermulanya komplikasi. Apabila sesuatu itu merupakan bahasa proto, seperti dalam kes proto-Dravidian atau proto-Tamil, kita membuat hipotesis mengenai bahasa yang mungkin wujud tetapi kita tidak mempunyai bukti catatan bertulis atau penuturnya yang masih hidup, tidak sama seperti proto-Melayu meskipun bahasa proto-Melayu dijangka hanya bermula sezaman dengan bahasa Inggeris.

Oleh itu, menurut penyelidikan, bagi kes bahasa proto-Tamil masih tidak ada sebarang bukti seperti teks bertulis tentang proto-Dravidian atau proto-Tamil, kita hanya mempunyai apa yang dihipotesiskan oleh pakar dan penyelidik linguistik sebagai bahasa yang memiliki pertuturan dengan bunyi yang hampir mirip. Ini adalah kenyataan yang harus diterima jika orang-orang Tamil mahukan jawapan berfakta, melainkan jika mereka memilih mahu berpegang kepada kepercayaan kuno, itu pilihan mereka.

Menurut fakta, catatan bertulis yang pertama menggunakan bahasa Dravidian memang sebenarnya adalah bahasa Tamil, tetapi catatan bertulis ini hanya bermula pada sekitar tahun 500 hingga 300 SM. Ianya berasal dari contoh penulisan aksara Tamil-Brahmi yang terdapat pada dinding di sebuah gua di wilayah Tamil Nadu, selatan India. Aksara ini juga berperanan menjadi bukti kesusasteraan Tamil Sangam yang didalilkan telah wujud dalam bentuk lisan selama beratus-ratus ribu tahun. Namun, walaupun begitu, kita hanya boleh membuat kesimpulan berikut:

Oleh itu, adakah bahasa Tamil merupakan bahasa tertua di dunia?

Walau apa jua yang dikatakan oleh sains, mungkin ada sebabnya mengapa kita tidak mempunyai catatan bertulis dalam bahasa Tamil yang lebih awal. Menurut kesusasteraan Sangam, pernah wujud sebuah benua Tamil kuno yang agung bernama Kumari Kandam yang wujud antara tahun 30,000 dan 16,000 SM. Malangnya, Kumari Kandam ditenggelami oleh Lautan Hindi.

Mungkin ia turut menenggelamkan sekali segaLa catatan bertulis bahasa Tamil kuno bersamanya. Sekiranya Kumari Kandam benar-benar pernah wujud, ia menambahkan lagi akan kemungkinan bahasa Tamil telah ditulis sebelum tahun 300 SM, tetapi, jangankan catatan bertulis, Kumari Kandam juga tidak ditemui.

Oleh itu, dengan apa yang telah dijelaskan di atas, adakah bahasa Tamil merupakan bahasa tertua di dunia? Tiada sesiapa pun yang tahu, segalanya bergantung kepada hujah mana yang paling menarik. Walaupun dengan catatan bertulis, kita masih tidak pasti apakah kita boleh mengetahui bahasa manakah yang paling tua di dunia ini kecuali jika kita berjaya membina mesin masa dan kembali ke zaman dahulu untuk mengetahuinya.

Dalam bidang sejarah dan sains arkeologi purba, dunia moden hari ini hampir bergantung sepenuhnya kepada teori dan kesimpulan berdasarkan penemuan dan perkiraan tertentu yang boleh disandarkan secara saintifik, bukan melalui kisah-kisah mitologi.

Tidak ada cara lain untuk menentukan bahasa apakah sebenarnya yang diucapkan oleh manusia buat kali pertamanya, terutamanya kerana teori manusia mula bercakap bermula di mana-mana sahaja, di setiap pelusuk bumi antara 200,000 hingga 100,000 tahun yang lalu.

Jika pembaca ada pendapat yang lain, kita boleh raikan bersama, tetapi ianya haruslah hujah yang dibahaskan secara saintifik terlebih dahulu, kemudian barulah boleh dicari kemungkinan ada beberapa titik persamaan dengan kisah-kisah mitologi.

RUJUKAN:

The Polyglot Files: Is Tamil the Oldest Language in the World?


Belajar Bagaimana Korea Mencipta Identiti Dari Legenda Sejarah

Setiap 3 Oktober, orang Korea Selatan akan menyambut Gaecheonjeol (개천절) yang merupakan salah satu Hari Kebangsaan di Korea Selatan.

Orang Malaysia duk bergaduh pasal 31 Ogos atau 16 September yang sepatutnya dijadikan Hari Kebangsaan, orang Korea rilek je ada 5 Hari Kebangsaan: 1 Mac ialah Samiljeol untuk memperingati pengisytiharan kemerdekaan pada 1 Mac 1919; 17 Julai ialah Jeheonjeol untuk memperingati pembentukan Republik Korea (nama rasmi Korea Selatan); 15 Ogos ialah Gwangbokjeol untuk memperingati kemerdekaan daripada Jepun pada 15 Ogos 1945; 3 Oktober ialah Gaecheonjeol; dan 9 Oktober ialah Hangeulnal yang merupakan hari penghormatan tulisan rasmi bangsa Korea, Hangeul.

Secara literal “gae” bermaksud buka, “cheon” bermaksud langit, jadi Gaeocheonjeol bermaksud “hari terbukanya langit”. Menurut lagenda orang Korea, 3 Oktober ialah hari di mana Hwanung (환웅), anak Hwanin (Dewa Langit) turun dari langit ke Gunung Baekdu pada tahun 2457 Sebelum Masihi. Hwanung kemudian berkahwin dengan Ungnyeo (웅녀) yang merupakan wanita jelmaan beruang dan mereka melahirkan anak bernama Dangun (단군). Macam familiar kan? Kisah tu ada dalam cerita Taewang Sasingi yang dibintangi oleh Bae Yong-joon.

Dangun kemudian mengasaskan Gojoseon, negara pertama “bangsa Korea” pada 3 Oktober 2333 Sebelum Masihi. Jadi Gaecheonjeol adalah untuk meraikan Hwanung dan Dangun yang dianggap sebagai “moyang bangsa” (josang) Korea. So hari ni korang boleh nampak muka-muka “Hwanung” dan “Dangun” ada di Korea merata-rata.

Cerita macam ni dengar pun tahu mitos semata-mata. Dan korang mesti ingat perayaan ni ditetapkan pada zaman dulu-dulu zaman feudal kan. Tapi sebenarnya, Gaecheonjeol hanya disambut bermula pada abad ke-20.

Sebelum abad ke-20, kisah Hwanung dan Dangun dianggap sebagai mitos semata-mata. Sejarawan Korea pada zaman Goryeo (918-1392) dan Joseon (1392-1910) mengkaji sejarah pakai metod Confucian yang menekankan fakta dan rekod empirikal. Kisah Hwanung-Dangun hanya terdapat dalam catatan Samguk Yusa yang bagi mereka, bukan catatan sejarah yang kredibel. Jadi mereka menolak cerita Hwanung-Dangun sebagai mitos dan fantasi.

Tapi selepas Korea dijajah oleh Jepun pada 1910, kisah Hwanung-Dangun ni mula dikorek balik oleh cendekiawan nasionalis Korea. Jepun menafikan kemerdekaan Korea berdasarkan hujah “superiority”: orang Korea bukan bangsa, sebab mereka selama ni hanya bernaung di bawah China, pakai adat China, pakai nama China, pakai tulisan China, memakai pakaian China. Jadi adalah natural bagi Jepun menguasai Korea sebab menurut Jepun, pusat tamadun Asia Timur dah beralih dari China ke Jepun. Justeru, nasionalis seperti Shin Chae-ho, Choe Nam-seon dan Park Eun-sik memerlukan satu simbol untuk mengangkat identiti kebangsaan Korea dan membebaskan negara mereka.

Dan mereka menjumpai simbol tersebut dekat Hwanung dan Dangun. Dengan menjadikan Dangun sebagai penanda permulaan sejarah bangsa, nasionalis Korea berjaya construct satu naratif kebangsaan yang bersifat kesinambungan, dari Gojoseon sambung ke Gija Joseon sambung ke Wiman Joseon kemudian ke Goguryeo ke Goryeo ke Joseon. Dengan itu mereka berjaya menaikkan kesedaran kebangsaan orang ramai untuk menyertai gerakan pembebasan negara dan membebaskan bangsa mereka.

Selepas penjajahan Jepun tamat dan Korea Selatan ditubuhkan, perayaan Gaecheonjeol pun diwartakan sebagai Hari Kebangsaan bermula tahun 1949. Korea Utara mula-mula tak sambut sebab komunis tak percaya “tahyul” dan “mitos”. Tapi lama-kelamaan, pemerintah Korea Utara sedar, ideologi komunisme sahaja tak mampu untuk mengabsahkan pemerintahannya.

Jadi pada tahun 1994, Kim Il-sung membina Makam Dangun dan mewarwarkan cerita Hwanung-Dangun di kalangan rakyat. Propaganda kerajaan siap kata Kim Jong-il (anak Kim Il-sung yang mewarisinya menjadi pemimpin tertinggi) juga lahir di Gunung Paektu sama macam Dangun. Jadi tak kira Korea komunis di utara atau Korea kapitalis di selatan, kedua-dua mengangkat kisah Hwanung-Dangun sebagai “national myth”.

Selain orang Korea, bangsa Asia Timur yang lain pun ada national myth dia. Orang Cina sedunia memanggil diri sebagai Yan Huang Zisun (炎黃子孫) yang bermaksud “anak cucu Yandi dan Huangdi”, dua raja lagenda yang dikatakan hidup pada 5000 tahun yang lepas. Susur galur Maharaja Jepun masih bersandarkan Amaterasu yang dikatakan sebagai Dewa Matahari. India dalam Bahasa Sanskrit dan Hindi ialah “Bharat”, merujuk kepada Raja Bharata, watak dalam Mahabharata.

Meanwhile di Malaysia, orang duk layan polemik “Hang Tuah tak dapat dibuktikan” “cerita Sang Sapurba tu semua dongeng”. Bukan benda tu tak betul, memang tugas ilmuwan dan intelektual adalah untuk membezakan fakta dan mitos, cuma kita perlu faham fungsi mitos dalam nation-building. Nasionalisme tak dapat dicipta menerusi rasionalisme, ia sememangnya berasaskan romantisme dan memerlukan sedikit “fantasi” dan “imaginasi” (sebab tu nation dipanggil “imagined” community). Di situ mitos memainkan peranan.

Pada masa kita sibuk “deconstruct” mitos dan naratif lama, kita tak tau apa yang kita mahu “construct”. Jadi tak kira kita pandang ke Timur 10, 20 atau 100 tahun lagi, kita pun tak akan capai apa yang mereka capai sebab kejayaan mereka adalah berlandaskan identiti bangsa yang kukuh, di-sustain oleh “national myth” yang diterima oleh semua lapisan masyarakat.

Orang Switzerland pun ada national myth pasal William Tell yang sampai hari ni masih tidak dapat dibuktikan kesahihannya. Apatah lagi bangsa Eropah yang lain. Hmm, maybe tinggal Canada je kot yang boleh jadi model nation-building kita.


Mahmud June: Ikon Villain Dan Komedi Dunia Perfileman Negara

Mahmud June ialah seorang pelakon yang serba boleh. Di Cathay Keris, beliau sangat terkenal dengan watak jahat. Tetapi di tangan P.Ramlee, Mahmud June bertukar menjadi seorang pelakon lawak dengan watak Pak Maon.

Mahmud June atau nama sebenarnya Mahmood bin Derani lahir pada 20 Januari 1921 di Kampung Titi Gajah, Alor Setar, Kedah. Beliau mendapat pendidikan awal di Pondok Haji Ngat yang terletak berhampiran dengan rumahnya.

Mahmud June pernah bekerja sebagai tukang sapu dan penjual tiket di Grand Jubilee Opera, Ipoh. Di sinilah dia mula terdedah dengan seni lakonan sehingga menjadi seorang pelakon bangsawan yang terkenal pada tahun 1940-an dan
1950-an.

Sejak berlakon filem di Cathay Keris pada 1958, Mahmud June sangat terkenal dengan watak penjahat seperti Panglima Merak Hitam (Noor Islam), Pateh Karma Wijaya (Hang Jebat), Awang Sulong (Sri Mersing), Megat Rambai (Jalak Lenteng),

Lakonannya sangat berkesan dan menimbulkan rasa benci penonton kepadanya. Malah di satu peringkat, Mahmud June pernah diludah oleh penonton yang baru keluar daripada panggung wayang selepas menonton filem Sultan Mahmood Mangkat Di-Julang.

Selepas kontraknya dengan Cathay Keris tamat pada tahun 1962, Mahmud June berhijrah ke Studio Merdeka di Kuala Lumpur. Di awal kerjaya lakonnya di Kuala Lumpur, Mahmud June masih diberi watak jahat seperti di Cathay Keris.

Ketika P. Ramlee mengarahkan Sitora Harimau Jadian, filem pertamanya di Kuala Lumpur, Mahmud June telah dipilih untuk memegang watak sebagai Sitora, seekor harimau jadian yang sering mengganggu penduduk Kampung Kiambang.

Kemudian P. Ramlee telah mengubah gaya lakonan Mahmud June daripada crook kepada komedi dalam filem Masam-Masam Manis (1965) dan Do Re Mi (1966).

Tapi, watak Mahmud June yang paling diingati sampai ke hari ini ialah Pak Maon dalam filem Nasib Do Re Mi (1966). Mentang-mentanglah ada menari twist, 10 tiket dia balun. Lepas tu dia berjoget sakan di Malam Pesta Muda Mudi sampai bentara guru datang serang.

Dalam satu temubual bersama penulis kami, Hidir Ali Razali pada tahun 1998, Mahmud June pernah bercerita tentang bagaimana babak baca buku sejarah dalam filem Nasib Do Re Mi itu tercipta. Menurut kata Mahmud June, dalam babak asal Pak Maon hanya perlu duduk berehat di atas kerusi sambil membaca surat khabar.

Ketika menunggu babak itu diambil, Mahmud June duduk di satu sudut sambil baca sebuah buku syair. P. Ramlee yang ketika itu sedang sibuk memberi penerangan kepada semua kru yang terlibat tiba-tiba terdengar suara Mahmud June bersyair.

Tiba-tiba P.Ramlee berkata: “Cilaka! Buat macam ni bang!” dengan nada bersungguh-sungguh. Mahmud June tergamam dan bertanya, “Buat apa Ramlee?”

P. Ramlee jawab: “Aku nak abang buat syair ni!”. Mahmud June tanpa banyak soal mengikut arahan P. Ramlee. Surat khabar yang sepatutnya dibaca oleh Pak Maon dalam babak itu digunting-gunting dan ditampal dalam sebuah buku latihan untuk dijadikan prop.

Itulah kisah bagaimana babak Pak Maon baca buku sejarah dalam filem Nasib Do Re Mi boleh tercipta. Ia terjadi dengan spontan saja!

Watak Pak Maon ini adalah salah satu simbol kekuatan yang ada dalam filem Nasib Do Re Mi. Ternyata Mahmud June mampu untuk membawa watak lucu sama seperti menghidupkan watak penyangak.


Ratu Nefertari – Cinta Ramses II  Di Abu Simbel

Berketurunan yang dipercayai mulia, berparas rupa jelita dan bijaksana pula peribadinya, Nefertari ialah gadis pertama yang berjaya menambat hati Ramses II sekaligus menjadi ratu pertama dan kesayangan Firaun ke-3 dalam Dinasti ke-19 itu (memerintah sekitar tahun 1290 – 1224 Sebelum Masihi).

Nama penuhnya iaitu Nefertari Meritmut membawa maksud yang agak indah. Nefertari bermaksud ‘teman hidup yang jelita’ sementara Meritmut pula membawa erti ‘orang yang dikasihi oleh dewi Mut’. Oleh kerana namanya yang hampir sama, seringkali Nefertari ini saling disalah anggap sebagai Nefertiti, atau nama penuhnya Neferneferuaten Nefertiti yang pada hakikatnya hidup pada Dinasti yang lebih awal berbanding Nefertari. Sebagai kepilan nota, Nefertiti merupakan ratu yang memerintah bersama suaminya, Firaun Akhenaten pada pertengahan abad ke-14 Sebelum Masihi.

Sebagai ratu yang sangat dikasihi oleh Ramses II serta
banyak membantu terutama dalam urusan diplomatik, Nefertari Meritmut diletakkan
sebaris dengan ratu-ratu Mesir yang terkenal seperti Hatshepsut, Cleopatra dan
Nefertiti. Hal ini ditambahkan lagi apabila Ramses II mendedikasikan beberapa
buah binaan agung seperti Kuil Kecil di Abu Simbel, Nubia serta makam QV66 di
Valley of Queens untuk ratu kesayangannya itu. Tinggalan ini membuatkan nama
Nefertari Meritmut terus hidup merentas peredaran zaman yang menjangkau lebih
3000 tahun lamanya.

KEHIDUPAN AWAL NEFERTARI

Walaupun
sebagai seorang ratu kepada firaun yang bergelar Ramses yang Agung, tidak
begitu banyak maklumat tentang kehidupan Nefertari Meritmut. Latar belakangnya
juga masih samar-samar – siapakah orang tuanya dan di manakah beliau dilahirkan
masih menjadi tanda-tanya. Namun, cartouche (tablet atau inskripsi) milik
Firaun Ay (memerintah 1323-1319 SM) yang ditemukan di dalam makam Nefertari
membuatkan ramai ahli arkeologi dan sejarawan mengaitkan sosok firaun tersebut
dengan Nefertari. Pun begitu, tidak terdapat bukti yang boleh mengaitkan
Nefertari dengan keluarga diraja dari Dinasti ke-18. Justeru, latar belakang
Nefertari masih belum dapat dipastikan dengan jelas.

Walau bagaimanapun, sosok perwatakan dan peribadi Nefertari dapat diduga menerusi gambaran dan catatan yang ditinggalkan. Nefertari dikatakan merupakan seorang wanita yang bijaksana, mampu membaca dan menulis hieroglif – satu kemahiran yang jarang dikuasai pada masa itu. Malah, pengetahuan dan kemahirannya dalam susun atur urusan diplomatik juga membenarkannya memainkan peranan yang dianggap penting semasa pentadbiran suaminya, terutama semasa rundingan damai dua hala antara kerajaan Mesir dan kerajaan Hittites.

PERKAHWINAN ANTARA NEFERTARI DAN RAMSES II

Nefertari
berkahwin dengan Ramses II sejak sebelum menjadi firaun lagi. Dikatakan mereka
berkahwin semasa Nefertari berusia 13 tahun dan Ramses II pula 15 tahun.
Seperti kelaziman, berkemungkinan perkahwinan mereka diaturkan atas dasar
kepentingan politik bagi mengukuhkan lagi kedudukan Ramses II sebelum menduduki
kerusi kepimpinan.

Walau bagaimanapun, hubungan cinta antara Ramses II
dan Nefertari berjalin mesra sehingga dianggap antara yang paling romantik
dalam sejarah Mesir Purba. Ramses II mempamerkan kasih sayang dan
penghargaannya terhadap Ratu Nefertari melalui sejumlah hasi lukisan, ukiran
patung dan binaan kuil. Malah, patung-patung Nefertari sering diletakkan bersebelahan
dengan patung-patungnya sendiri dan dalam beberapa keadaan, patung mereka
berdua dibina dalam saiznya yang sama – menunjukkan betapa dekatnya kedudukan
Nefertari dalam hati Ramses II sedangkan firaun tersebut mempunyai ramai ratu
setelah pemergian Nefertari.

Sebagai
ratu kesayangan Ramses II, Nefertari diberikan banyak gelaran. Antara yang
sering disebutkan adalah Sweet of Love, Bride of God, Lady of
the Two Lands, Lady of all Lands, dan Mistress of Upper and Lower
Egypt.

Hasil perkahwinan antara mereka berdua mengurniakan
Nefertari 4 orang putera dan 2 orang puteri. Putera-putera Nefertari ialah
Amun-her-khepeshef (putera sulung merangkap Putera Mahkota dan Ketua Panglima
Tentera), Pareherwenemef (kelak berkhidmat dalam pasukan tentera), Meryatum
(Paderi Tinggi Re di Heliopolis) dan Meryre. Sementara puterinya pula bernama
Meritamen dan Henwttawy. Terdapat dakwaan yang mengatakan jumlah anak Nefertari
lebih dari itu, namun tidak ada bukti kuat yang boleh mengesahkan perkara
tersebut.

NEFERTARI DALAM PEMERINTAHAN RAMSES II

Ramses II memerintah Mesir selama 67 tahun dan memiliki 7 orang ratu. Nefertari merupakan ratu yang pertama. Walaupun tidak begitu banyak naratif yang menceritakan tentang penglibatan Nefertari dalam pemerintahan Ramses II, namun setiap sumber yang dirujuk bersepakat mengatakan bahawa beliau memainkan peranan yang agak penting sejak 3 tahun pertama pemerintahan Ramses II.

Hal ini dapat dibuktikan menerusi rekod-rekod rasmi pentadbiran yang menyebutkan nama Nefertari sejak tahun pertama lagi. Sebagai contoh, di makam Nebwenenef, Ratu Nefertari digambarkan hadir di belakang suaminya semasa Ramses II mengangkat kedudukan Nebwenenef menjadi Paderi Tinggi Amun dalam lawatannya ke Abydos pada tahun pertama pentadbirannya.

Walau bagaimanapun, nama Nefertari menjadi samar
selama 18 tahun selepas itu sebelum kemudian muncul semula melalui
penglibatannya dalam urusan diplomatik. Semasa pemerintahannya, Ramses II
berperang dengan kerajaan Hittites. Namun, satu perjanjian damai berjaya
dimeterai, juga semasa pemerintahannya. Tablet-tablet cuneiform dari
Hattusas, kota kerajaan Hittite (kini Boghazkoy, Turki) dapat membuktikan
peranan penting yang dimainkan oleh Ratu Nefertari semasa cuba membuat
rundingan damai dengan Raja Hattusili III dan ratunya, Puduhepa. Dalam tablet
tersebut, Nefertari dikatakan mengutus surat kepada pemimpin kerajaan tersebut
dan memberikan pelbagai hadiah kepada Puduhepa termasuklah seutas kalung emas.

Namun malang buat Ramses II, Ratu Nefertari hanya diizinkan untuk hidup bersama dengannya selama tidak lebih dari 1/3 tempoh pemerintahannya – sekitar 24 hingga 30 tahun dari 90 tahun keseluruhan tempoh hayatnya Ramses II. Dengan meninggalkan 6 orang cahaya mata buat suaminya, Ratu Nefertari Meritmut meninggal dunia sekitar tahun 1250 SM pada usia antara 40-50 tahun. Kedudukan beliau sebagai ratu firaun digantikan oleh salah seorang isteri Ramses II yang bernama Iset-Nofret. Melalui Iset-Nofret, Ramses II dikurniakan Merenptah yang merupakan pewaris pemerintahannya. Firaun yang bergelar Ramses yang Agung itu berpeluang hidup selama lebih dari 90 tahun.

JEJAK PENINGGALAN RATU NEFERTARI DI MAKAM QV66, VALLEY OF THE QUEENS

Ramses
II mendirikan sebuah makam yang indah untuk isteri kesayangannya itu di Valley
of The Queens, berhampiran Thebes. Makam tersebut kini dikenali sebagai QV66
dan merupakan makam yang paling besar dan indah di lembah tersebut.

Makam
Ratu Nefertari yang berkeluasan sekitar 520 meter persegi ini ditemui oleh
Ernesto Schiaparelli dan rakan-rakannya pada tahun 1904. Makam ini terkenal
kerana lukisan-lukisan di dindingnya yang indah dan terpelihara. Dalam
lukisan-lukisan tersebut, Nefertari sering digambarkan bersama dengan dewi-dewi
seperti Isis dan Hathor. Bahagian syiling makam tersebut pula dihiasi warna
biru dan lukisan bintang-bintang, membuatkannya kelihatan seperti langit malam
yang dihiasi bintang. Ukiran-ukiran dan lukisan-lukisan pada makam tersebut
kebanyakannya merupakan petikan rangkap dari Book of the Deads, sebuah buku
Mesir Purba yang terkenal.

Tidak diketahui pada waktu bila, tetapi makam tersebut
pernah diceroboh dan dirompak sehingga mengakibatkan banyak barangan hilang dan
rosak – termasuklah keranda dan jasadnya yang telah dimumiakan. Antara barang
yang dapat dijumpai adalah gelang emas, patung-patung shabti dan
anting-anting. Barang-barang tersebut ditempatkan di Boston Museum of Fine Arts
dan Egyptian Museum of Cairo.

Selain itu, turut ditemukan tiga bahagian kaki manusia
yang telah dimumiakan. Seperti yang disebutkan tadi, makam Nefertari ini pernah
diceroboh dan oleh kerana itu jasad yang tersimpan di dalamnya turut dirosakkan
oleh malaun-malaun yang tidak mengenal betapa pentingnya pemeliharaan tinggalan
sejarah.

Bahagian-bahagian kaki yang ditemukan itu dipercayai
milik Ratu Nefertari. Sebelum tahun 2016, penemuan tersebut tidak pernah dikaji
dan makanya tidak dapat disahkan milik siapakah tinggalan tersebut. Untuk merungkai
misteri tersebut, Joan Fletcher, Frank Ruhli dan beberapa pakar lain dari
University of Zurich di Switzerland, University of Adelaide di Australia serta
tenaga pakar dari muzium Mesir melakukan penelitian ke atas bahagian-bahagian
kaki yang dianggarkan berusia lebih dari 3200 tahun itu.

Hasil
kajian yang dilaporkan dalam jurnal sains PLOS ONE yang diterbitkan pada 30
November 2016 cenderung menyimpulkan bahawa ia milik Nefertari berdasarkan
struktur tulang dan usia kematian pemilik kaki tersebut. Menurut mereka,
pemilik kaki ini mungkin meninggal dunia semasa berusia 40-60 tahun yang sesuai
dengan usia kematian Nefertari iaitu 40-50 tahun. Dari hasil penelitian ini
turut menganggarkan pemiliknya memiliki ketinggian sekitar 5 kaki 5 inci (165
cm) hingga 5 kaki 6 inci (168 cm). Bahagian-bahagian kaki mumia ini kini berada
di Museo Egizio di Turin, Itali.

JEJAK PENINGGALAN RATU NEFERTARI DI KUIL ABU SIMBEL

Abu
Simbel merupakan sebuah lokasi di Nubia yang menempatkan dua buah kuil batu
yang dibina oleh Ramses II; iaitu Kuil Besar dan Kuil Kecil. Kuil Besar
didedikasikan untuk beberapa dewa Mesir dan dirinya sendiri. Di kuil tersebut,
terdapat juga imej Ratu Nefertari dan beberapa orang anaknya.

Sementara
itu, Kuil Kecil pula dibina khas untuk Nefertari dan dewi Hathor. Pada kuil
tersebut, didirikan dua buah patung besar Nefertari yang berada bersebelahan
dengan 4 buah patung Ramses II yang dibina dalam saiz yang sama – menunjukkan
kedudukan Nefertari yang dekat dan tinggi di hati Ramses II. Di samping
patung-patung tersebut, terdapat pula patung-patung kecil yang mewakili
anak-anak mereka. Di bahagian dalam kuil ini, Nefertari muncul dalam pelbagai
lukisan bersama beberapa dewi seperti Hathor, Khnum, Satis, Anuket dan Mut.

Pembinaan Kuil Abu Simbel ini dipercayai bermula pada
tahun ke-24 pemerintahan Ramses II yang mana Ratu Nefertari meninggal dunia
tidak lama selepas itu.

Selain
binaan-binaan indah yang menghidupkan nama Nefertari Meritmut dalam lipatan
sejarah, ratu kepada Ramses II ini juga terus diingati oleh masyarakat di zaman
moden menerusi budaya pop. Dalam karya fiksyen apakah para pembaca pernah
mendengar nama Nefertari ini?

SUMBER BACAAN

Ancient Egypt Online. (n.d.). Nefertari. https://www.ancient-egypt-online.com/nefertari.html

Ellen Lloyd. (Januari 2019). Queen Nefertari – Favorite Wife of Ramses II The Great and Her Lavishly Decorated Tomb in the Valley of the Queens. Ancient Pages.

Rana Atef. (Januari 2018). Ancient Egyptian Queens: Nefertari: King Ramses II’s Wife. Egypt Today.http://www.egypttoday.com/Article/4/40805/Ancient-Egyptian-Queens-Nefertari-King-Ramses-II-s-Wife

Sarah Pruitt. (Disember 2016). Archaelogists Identify Mummified Legs as Queen Nefertari’s. History.  https://www.history.com/news/archaeologists-identify-mummified-legs-as-queen-nefertaris

Stephanie Pappas. (Disember 2016). Mystery Mummy Legs Belonged to Egyptian Queen Nefertari. Live Science. https://www.livescience.com/57054-mummy-legs-of-queen-nefertari-identified.html


Kenapa Negara Arab Berbaik Dengan Israel?

Hari ini adalah ulang tahun ke-27 Perjanjian Oslo (Oslo Accord) yang dimeterai antara Israel dan Palestin pada 13 September 1993.

Sementara isu Palestin kembali hangat, elok kita ulang kaji sejarah perjanjian ini dan memahami kerumitan konflik Israel-Palestin.

Wakil Palestin dalam Perjanjian Oslo ialah Yasser Arafat, pemimpin Palestinian Liberation Organization (PLO) yang diiktiraf oleh dunia sebagai pemimpin Palestin yang sah.

PLO diasaskan pada tahun 1964 untuk membebaskan Palestin menerusi perjuangan bersenjata menentang Israel. Ada banyak kumpulan dalam PLO, yang terbesar ialah Fatah yang dipimpin oleh Arafat.

Tapi dengan menandatangani Perjanjian Oslo, Arafat berkomited untuk berhentkan semua keganasan (“violence & terrorism”) terhadap Israel dan mengiktiraf hak kewujudan (“right to exist”) Israel. Maksudnya Israel boleh wujud bersama-sama dengan Palestin, atau “two-state solution”.

Sama macam kes perjanjian perdamaian Israel-UAE dan Israel-Bahrain sekarang, US juga jadi broker Perjanjian Oslo. Perundingan bermula di zaman George H.W. Bush (1989-1992). Tapi Bush kalah pilihanraya presiden 1992, maka Bill Clinton yang dapat nama.

Perjanjian Oslo ini dianggap pencapaian besar dan Arafat bersama-sama Yitzhak Rabin (PM Israel) dan Shimon Peres (Menteri Luar Israel) dihadiahkan Nobel Peace Prize pada tahun 1994.

Cuma Perjanjian Oslo bukan perjanjian perdamaian yang muktamad, tapi mukadimah kepada proses perdamaian Israel-Palestin.

Perjanjian menetapkan tempoh masa 5 tahun bagi kedua-dua pihak selesaikan isu berkaitan sempadan dan status pelarian Arab Palestin dan berdamai sepenuhnya.

Cuma, Tebing Barat dibahagikan kepada zon A, B dan C. Zon A di bawah pentadbiran PNA sepenuhnya, Zon B dikongsi antara Israel dan PNA. Zon C (61% daripada saiz Tebing Barat) di bawah Israel buat “sementara waktu”.

Nampak bad deal betul. Tapi kenapa Arafat sign juga?

Sebab kedudukan Arafat sebagai pemimpin Palestin tergugat dengan kemunculan kumpulan pejuang pembebasan Palestin yang lain iaitu Jihad Islam Palestin (JIP) dan Hamas.

JIP diasaskan oleh Fathi Shaqaqi pada tahun 1981 dan Hamas diasaskan oleh Sheikh Ahmed Yassin pada tahun 1987.

JIP dan Hamas bukan saja menentang Israel malah juga menentang Fatah dan PLO yang dianggap sekular dan tidak bertunjangkan Islam. (Tapi sebenarnya Arab Palestin pun ramai Kristian juga, jadi logik juga Fatah/PLO guna pendekatan sekular dalam perjuangan)

Kemunculan JIP dan Hamas juga dibimbangi oleh Israel. Israel sendiri nampak impak Intifada yang dilancarkan oleh Hamas dan PIJ pada Disember 1987. Jadi Israel pun lihat PLO sebagai ancaman lebih ringan dan boleh dibawa berbincang.

Selain faktor JIP & Hamas, Arafat pun nampak perundingan dengan Israel akan memberi peluang kepada orang Palestin menentukan nasib sendiri, tidak lagi bergantung kepada ihsan negara-negara Arab yang lain.

Sebab selama ini, isu Palestin diperjuangkan oleh negara-negara besar Arab. Bermula dengan P3rang Arab-Israel Pertama (1948-1949) yang berpunca daripada penolakan pakatan negara-negara Arab terhadap Resolusi Perhimpunan Agung PBB (UNGA) No. 181 (II) bertarikh 29 November 1947.

Resolusi UNGA 181 membahagikan Mandatory Palestin (jajahan British dari 1920-1948) kepada 2 negara, satu negara Yahudi, satu negara Arab.

Zionis menerima resolusi tersebut, Israel tertubuh pada 15 Mei 1948. Negara Arab tolak resolusi dan isytiharkan p3rang terhadap Israel.

Nampak macam negara Arab nak bela nasib Palestin, tapi sebenarnya lebih kepada membela kepentingan masing-masing. Lokasi strategik dan simbolisme agama Palestin membuat Mesir, Syria dan Jordan masing-masing mahu masukkan seluruh Palestin dimasukkan ke dalam wilayah sendiri.

Manakala negara majoriti penduduk Islam yang lain seperti Turki dan Iran iktiraf Israel sebab diorang anggap penolakan negara Arab terhadap Resolusi sebagai masalah orang Arab (Turki bangsa Turk, Iran bangsa Parsi).

Prang Arab-Israel Pertama berakhir dengan gencatan senjata. Negara-negara Arab gagal menundukkan Israel dan dalam perjanjian gencatan senjata diorang setuju bagi Israel pegang kawasan di belakang “Green Line”.

Keadaan ini bertahan sehingga Jun 1967 apabila pakatan negara Arab dikalahkan oleh Israel dalam P3rang Enam Hari. Israel berjaya merampas Gaza dari Mesir, Tebing Barat dan Jerusalem Timur dari Jordan, dan juga kawasan di luar Palestin iaitu Sinai (Mesir) dan Golan (Syria).

Kegagalan Mesir-Syria-Jordan memberi peluang kepada Saudi untuk jadi pejuang Palestin yang baharu. Saudi menubuhkan Pertubuhan Negara-Negara Islam (OIC) pada 1969 untuk mewujudkan perpaduan ummah untuk melawan Israel.’

6 tahun selepas P3rang Enam Hari, negara Arab sekali lagi melancarkan p3rang terhadap Israel pada 1973 (P3rang Yom Kippur). Kali ini Saudi show off power dia. Sekatan minyak terhadap US dan Eropah berjaya memaksa US untuk menekan Israel supaya setuju dengan gencatan senjata.

Tapi Saudi masih kekalkan dasar “Three Nos” (لاءات ثلاثة) – “no peace” (لا صلح), “no recognition” (لا اعتراف), “no negotiation” (لا تفاوض) dengan Israel. La salah, wa la iktiraf wa la tafawud.

Apabila Mesir pergi berunding dengan Israel selepas habis P3rang Yom Kippur untuk dapatkan balik Sinai, Saudi marah dan menggantung keahlian Mesir dalam Liga Arab dan OIC.

Walaupun negara-negara Arab ini bekap Palestin, tapi Arafat melihat kebergantungan Palestin kepada negara-negara yang lebih besar untuk perjuangkan nasibnya sebagai satu masalah, dan Arafat sendiri pun dapat pernah rasa padahnya.

Pada tahun 1990, Iraq di bawah kepimpinan Saddam Hussein menyerang Kuwait. Negara2 Arab terutamanya Negara-Negara Teluk atau GCC (Gulf Cooperation Council) yang merangkumi Saudi, UAE, Oman, Qatar, Bahrain & Kuwait condemn Saddam dan meminta pertolongan US untuk mengusir Saddam.

Tapi PLO dan Arafat tak setuju dan bekap Saddam. Sebab Saddam pun berlagak hero dalam isu Palestin juga, pernah berjanji dia akan t4kluk Israel dan kembalikan Palestin kepada orang Palestin.

Tindakan PLO dan Arafat menyinggung perasaan Saudi dan Kuwait, terutamanya Kuwait. Selepas p3rang dengan Saddam tamat, Kuwait halau pelarian Palestin yang bermastautin dalam Kuwait dan berhentikan bantuan kewangan kepada PLO. Saudi pun anggap PLO dah mengkhianatinya.

Jadi walaupun Perjanjian Oslo nampak merugikan, ia penting bagi Palestin yang berada dalam keadaan tersepit ketika itu. Buruk macam mana pun perjanjian, ia tetap mewujudkan sebuah entiti bernama Palestin.

Dan actually later on Mahmoud Abbas, pengganti Arafat pernah menyalahkan negara-negara Arab tolak Resolusi awal-awal dan menyebabkan Palestin tak dapat dirikan negara.

Saudi juga mengalu-alukan Perjanjian Oslo walaupun perjanjian dirunding tanpa pengetahuan Saudi, sebab Saudi pun anggap dah sampai masa untuk lepaskan beban Palestin. Lagi-lagi Saudi ada masalah yang lebih kritikal iaitu kebangkitan Iran susulan Revolusi tahun 1979.

Antara Israel & Iran, Saudi melihat Iran sebagai ancaman yang lebih besar.

Israel mempunyai matlamatnya yang jelas & terhad: Israel nak tanah. Kalau Israel nak dirikan Israel Raya (Greater Israel) pun, yang rugi adalah Palestin, Jordan, Syria & Iraq, bukan Saudi & negara GCC.

Selepas Revolusi 1979, Raja Saudi (Raja Khalid) mengirim ucapan tahniah kepada Khomeini, tapi sekali Khomeini balas: “hang toksah gembira sangat, hangpa pun kami akan gulingkan sekali”.

Of couse Khomeini tak cakap utagha, aku tambah untuk sound effect je.

Sementara itu, untuk mencabar kedudukan Saudi sebagai pemimpin Dunia Islam, Iran turut perjuangkan isu Palestin dan beri sokongan kepada PLO, PIJ dan Hamas. Tapi disebabkan hubungan Arafat dan Saddam, Iran putus hubungan dengan PLO (Saddam menyerang Iran dari 1980-1988).

“Musuh kepada musuh adalah kawan saya”. Maka selepas Perjanjian Oslo, Saudi & negara GCC yang lain mula menjalin hubungan tidak rasmi dengan Israel, walaupun masih tidak iktiraf Israel secara rasmi selagi isu Palestin belum selesai. Yang iktiraf secara rasmi hanya Jordan saja.

Tapi dasar luar Turki dan Iran yang semakin agresif beberapa tahun kebelakangan ini membuat Saudi dan negara GCC rasa dah sampai masa untuk menormalisasikan hubungan dengan Israel.

Erdogan pun guna isu Palestin sebagai modal untuk memperluaskan pengaruhnya, walaupun Turki sendiri ada hubungan rasmi dengan Israel.

Parti AKP ada pertalian dengan Ikhwanul Muslimin yang juga mencabar monarki GCC. Jadi Saudi melihat pengaruh Turki sebagai ancaman.

Di zaman Obama, Saudi & GCC agak buntu sebab US nak perbaiki hubungan dengan Iran & bersifat dingin terhadap Israel. Sampai Saudi bertimbang nak guna Russia sebagai bekap.

Tapi dengan perlantikan Trump, GCC, US & Israel berada dalam kem yang sama untuk mengimbangi Iran-Turki.

Cuma Saudi masih nak jaga namanya sebagai Penjaga Dua Kota Suci, jadi masih belum mengiktiraf Israel. UAE dan Bahrain bilis tak apa, tapi Saudi sebagai abang long GCC akan hilang keabsahannya sebagai pemimpin OIC, dan justify cabaran Turki dan Iran.

Sebenarnya, pemimpin Palestin pun bertanggungjawab ke atas kesengsaraan rakyat Palestin. bukan salah pemimpin Arab GCC semata-mata.

Hamas dan PIJ tak sokong Perjanjian Oslo sebab diorang menafikan hak kewujudan Israel. Bagi diorang Israel perlu dihapuskan dan seluruh Palestin perlu dikembalikan kepada orang Palestin.

Yahudi Zionis yang right-wing pun tolak Perjanjian Oslo sebab diorang anggap seluruh Palestin tu tanah diorang, tak boleh digadaikan walau seinci. Rabin dibvnuh pada 1995. Parti Likud (di bawah kepimpinan Netanyahu) yang menolak Oslo menang Pilihanraya 1996 & tubuhkan kerajaan.

Tapi atas tekanan US, Netanyahu masih kena berunding dengan Palestin. Ketiadaan progress menyebabkan Netanyahu disingkirkan melalui undi tidak percaya dan digantikan dengan Ehud Barak.

Barak menyambung perundingan. Persidangan Camp David diadakan pada tahun 2000 tapi gagal mencapai sebarang hasil, padahal dah 7 tahun, dah melepasi deadline 5 tahun yang ditetapkan dalam Oslo.

Untuk meningkatkan kuasa tawar-menawar dalam perundingan dengan Israel, Arafat pun nak bekerjasama dengan Hamas dan melancarkan Intifada Kedua pada September 2000.

Israel betul cuak dengan Intifada Kedua, sampai Likud berpecah kepada dua. Geng Ariel Sharon dan Ehud Olmert cadangkan supaya penempatan Yahudi di Gaza dikosongkan supaya perundingan dapat diteruskan. Geng Netanyahu bantah. Maka Sharon & Olmert keluar Likud menubuhkan Kadima.

Kedua-dua Arafat dan Yassin meninggal dunia tahun 2004. Tanpa dua tokoh yang berkarismatik ini, pakatan Fatah-Hamas pun mula meretak dan berpecah selepas kemenangan Hamas dalam PRU Palestin Januari 2006. Hasilnya Fatah kawal Tebing Barat, Hamas kawal Gaza.

Kembalinya Likud dan Netanyahu ke tampuk pemerintahan Israel pada tahun 2009 lagi membuat proses perdamaian Israel-Palestin ke laut. Diplomasi Abbas pun tak se-berkesan seperti Arafat dan kebanyakan masa Abbas kena makan dengan Netanyahu.

Sekarang Israel tidak lagi segan silu untuk mengilhak (annex) kawasan C, membelakangi Perjanjian Oslo. Baru Fatah dan Hamas nak terhegeh-hegeh bergabung untuk halang langkah tersebut.

So cerita panjang2 apa kesimpulan?

Dalam memahami isu Palestin & apa-apa isu politik antarabangsa, kena ambil kira faktor “balance of power” dan “balance of interest” di kalangan player yang terlibat, baru boleh nampak “big picture”. Bukan mencari siapa “hero” dan “villain”.


Uniknya Ekonomi Di Cuba

Masa kecil-kecil dulu, ibu kita selalu suruh kita belajar rajin2, nanti dah besar boleh jadi doktor dan dapat gaji besar.

Semua dari kita pasti pernah mengalaminya. Tapi harini, aku nak cerita satu kisah unik tentang ekonomi di Negara Caribean, Cuba. Dimana seorang pemandu teksi boleh menjana pendapatan 60 dollar sehari, berbanding doktor yang hanya dapat gaji 40 dollar SEBULAN!

Macam mana perkara ni boleh berlaku? Tak terlintas logik akal, seorang pekerja kelas berkemahiran rendah boleh menjana 1 bulan setengah gaji seorang doktor dalam masa 1 hari. Malah lebih mengejutkan, gaji arkitek pula hanya 20 Dollar Sebulan! Mantap Pak abu!

Untuk kita fahami situasi ini, aku akan bawak korang menyelami sejarah Negara Cuba ni.

Pada tahun 1959, Bekas Presiden Cuba, Fidel Castro telah melancarkan sebuah revolusi komunis di negara Cuba. Setelah revolusi itu berjaya, beliau telah merampas kesemua aset dan perniagaan menjadi milik kerajaan. Restoran, hotel, kilang, tanah rakyat, pasaraya malah gerai tepi jalan pun semuanya habis dirampas olehnya.

Korang mesti tengah tertanya sambil menggaru kepala? Semua ini berlaku kerana sistem ekonomi komunis berasaskan sektor milik kerajaan semata-mata tanpa wujudnya sektor swasta dan elemen kapitalis dalam kerajaan. Maknanya, setiap perusahaan milik kerajaan sepenuhnya dan tiada daya saing dalam pasaran oleh kerana hanya ada satu pengeluar sahaja.

Malah kalau korang pergi ke Cuba dan teringin nak makan street food, lupakan niat tu. Sebab setiap kedai hanya akan jual ham sandwich. Ya, tu sahaja yang korang akan jumpa kerana semua kedai milik kerajaan dan mereka hanya mengeluarkan produk itu sahaja ke restoran.

Lebih menyedihkan lagi dengan sistem komunis ini, semua pekerja restoran tersebut dibayar dengan gaji yang sama. Tak kira walaupun dalam sehari, kau jual 20 sandwich tetapi rakan sekerja kau hanya jual 3 sandwich, semuanya akan mendapat ‘income’ yang sama dan sudah tentunya, sistem ini tidak menjadi dan gagal kerana daya saing hampir tidak wujud langsung.

Timbul lagi satu persoalan, bagaimana doktor, arkitek dan akauntan mampu untuk hidup dengan hanya berbekalkan gaji yang sedikit?

Jawapannya, walaupun sistem komunis ini lemah, namun ada sisi baiknya. Negara Cuba memperkenalkan satu sistem dipanggil “Kad Catuan”. Program ini wujud sekian lama dimana kerajaan akan menyediakan barangan keperluan asas seperti minyak, tepung, gula, garam dan sebagainya, Pendek kata, Kerajaan akan tolong belikan semua itu kepada korang.

Pada mulanya, program ini berjalan lancar malah mendapat sambutan. Namun semua ini terjadi kerana bantuan subsidi besar-besaran daripada Soviet. Setelah keruntuhannya, keadaan menjadi lebih teruk dimana barang keperluan asas yang dibekalkan semakin hari semakin sedikit kerana kurangnya dana dari kerajaan.

Disebabkan itu, pada tahun 2008, Presiden Cuba, Raul Castro yang juga merupakan adik kepada Fidel Castro telah mula membenarkan beberapa sektor swasta dibuka dan bilangannya meningkat dari tahun ketahun. Namun walaupun terdapatnya peningkatan, cuma 20% sahaja sektor swasta wujud dalam keseluruhan ekonomi Cuba

Oleh itu, wujudnya ‘trend’ dimana sebilangan besar golongan akademik dan pekerja professional bertukar bidang menjadi pekerja kelas rendah dan memohon lesen perniagaan untuk membuka kedai gunting rambut, restoran sendiri, pemandu pelancong dan menjual surat khabar ditepi jalan. Semua orang terpaksa melakukan 2-3 pekerjaan hanya untuk survive dan sesuap nasi. (ada nasi ke kat sana?) .

Aku pernah terfikir, kalau kau sekolah kat cuba lepastu ada reunion, mesti geng pemadu teksi akan rasa hebat sebab ada gaji lebih tinggi dari orang lain. Yang jadi doktor pulak tak datang sebab malu gaji kecik.

Artikel dikirimkan oleh Hazimisan untuk The Patriots.


Foie Gras: Makanan Paling Kontroversi Di Atas Muka Bumi

Foie Gras merupakan sebuah hidangan makanan mewah dari hati itik ataupun angsa yang telah digemukkan secara paksa. Foie Gras merupakan istilah perancis yang bermaksud (hati berlemak). Foie Gras mungkin tidak terkenal di Malaysia, namun ia meupakan hidangan makanan mewah yang terkenal di dunia.

Satu hidangan 500gram foie gras berharga sekitar 50 dolar. Foie Gas kebanyakkannya dihasilkan di Perancis dan dihidangkan di dalam mousse ataupun sebagai parfait. Foie Gras sangat istimewa kerana ia mempunyai tekstur lemak manis berkrim yang berbeza dengan hidangan hati tradisional. Berdasarkan undang-undang Perancis, Foie Gras dikategorikan sebagai budaya makanan warisan Perancis yang dilindungi. Perancis menghasilkan lebih daripada 20 000 tan foie gras pada setiap tahun.

Pada mulanya foie gras terhasil berdasarkan diet itik itu sendiri. Sebelum bermigrasi haiwan akuatik seperti itik dan angsa akan makan dalam jumlah yang banyak, yang berfungsi sebagai tangki simpanan kalori untuk perjalanan mereka yang panjang. Sejak daripada itu, manusia telah menternak mereka dan memberi makan dalam jumlah yang banyak untuk menghasilkan Foie Gras.

Amalan ini boleh dijejak seawal 2500 sebelum masihi dimana masyarakat Mesir Purba telah menemui cara untuk menggemukkan itik dan angsa ini melalui memberi makan secara berlebihan. Itik sering digunakan untuk menghasilkan foie gras berbanding angsa kerana mempunyai jangka hayat yang pendek. Itik yang diternak untuk menghasilkan Foie Gras adalah dari spesis Moulards yang merupakan kacukan antara itik Pekin dan Muscovy.

Kek3j4m4n demi sebuah hidangan

Foie gras merupakan makanan yang sangat kontroversi kerana merupakan satu j3nayah terhadap haiwan. Secara teknikalnya foie gras merupakan itik yang mengalami penyakit hati membengkak. Foie Gras merupakan satu kek3j4m4n terhadap haiwan kerana ianya dihasilkan dengan memberi makan berlebihan secara paksa kepada itik atau angsa untuk menggemukkan hati mereka.

Mereka akan menghabiskan 4 minggu pertama mereka makan dan membesar di dalam ruang separa gelap. Untuk 4 minggu seterusnya mereka akan dikurung di dalam sangkar dan diberi diet yang tinggi dengan protein dan juga kanji yang dirumuskan untuk menggalakkan pertumbuhan yang cepat. Pemberian makan secara paksa bermula ketika mereka berumur 8 ke 10 minggu.

Sebanyak 2 kilogram dedak akan diberi secara paksa melalui tiub besi. Mereka akan diberi makan sebanyak 3 kali sehari. Menurut Washington Post, tiub besi itu akan dimasukkan sedalam 5 inci kedalam kerongkong mereka. Apabila itik dan angsa ini diberi makan secara paksa, secara tidak langsung mereka akan mendapat penyakit.  Hati itik dan angsa ini akan membesar sehingga 10 kali ganda. Hati mereka akan membengkak secara mendadak sehingga purata saiz sebesar bola sepak. Mereka juga megalami kesukaran bernafas dan pendarahan dalaman kerana penggunaan tiub besi.

Banyak organ dalaman mereka mengalami kerosakan kerana diberi makan secara berlebihan seperti kegagalan buah pinggang, masalah peredaran darah, masalah pernafasan serta pendarahan dalaman yang menyebabkan jangkitan kuman. Jangka hayat mereka akan berkurangan sebanyak 20 kali ganda daripada itik yang diternak secara biasa.

Itik yang dis3mb3lih untuk menghasilkan foie gras berumur hanya beberapa bulan, namun sebanyak 20 peratus yang m4ti akibat masalah kesihatan sebelum dapat dis3mb3lih. Pemberian makan berlebihan secara paksa sangat memberikan tekanan kepada itik dan angsa dimana mereka akan menunjukkan reaksi takut ketika diberi makan.

Apabila itik ini cuba melarikan diri, penternak akan meregut leher itik ini untuk diberi makan menyebabkan mereka tercekik dan terberak. Penggunaan paip besi juga turut mencederakan kerongkong mereka.

Berdasarkan siasatan yang dijalankan oleh PETA di sebuah ladang penternakan, mereka mendapati seekor itik yang luka di lehernya dikerumuni oleh ulat. Luka itu sangat dalam sehingga air dilihat mengalir keluar ketika itik itu minum. Pekerja yang bekerja di ladang ternak ini dikehendaki memberi makan 500 ekor itik tiga kali sehari menyebabkan mereka melayan itik ini dengan sangat t3ruk. Itik yang cedera dan sakit akan dibiarkan ters3ks4 tanpa sebarang rawatan.

Seorang doktor haiwan yang mengiringi polis ketika serbuan berkata banyak itik tidak dapat berjalan dengan betul kerana sangat lemah. Ada yang dilihat bergerak dengan cara mengesot. Banyak itik yang m4ti akibat kerosakan organ dan komplikasi yang lain. Walaupun begitu, pekerja yang mengelak membvnuh kurang daripada 50 itik sebulan akan diberikan bonus.

Para penyiasat dari aktivis haiwan juga telah merekodkan di tempat penternakan foie gras, itik dan angsa yang diternak akan dikurung di dalam sangkar bersaiz kotak kasut yang menghalang pergerakan mereka. Mereka tidak boleh memusingkan kepala atau mengibaskan sayap mereka. Selain itu, mereka juga tidak dibenarkan untuk berenang di dalam air, dimana air sangat penting kepada hidupan akuatik seperti itik dan angsa. Banyak video di Youtube yang merekodkan bagaimana keadaan haiwan ini yang dilayan dengan sangat teruk dan zalim.

Foie Gras telah diharamkan di beberapa buah negara kerana kek3j4m4n dan kezaliman terhadap haiwan. Negara pertama yang mengharamkan import Foie Gras adalah India pada bulan Julai 2014. Negara lain yang turut mengharamkan adalah Australia, Argentina dan negara haram Israel.

Di Amerika Syarikat, sebanyak 72 peratus Foie Gras yang diimport datang daripada Kanada. Walaupun begitu, undang-undang di Amerika adalah berbeza bagi setiap negeri, Misalnya, di California, penghasilan dan penjualan adalah dilarang sama sekali. Negara di Eropah juga turut menunjukkan solidariti mereka dengan mengharamkan Foie Gras seperti Republik Czech, Denmark, Finland, Jerman, Itali, Turkey dan UK.

Kesimpulannya, manusia sanggup melakukan apa sahaja demi memuaskan keinginan mereka. Demi sebuah hidangan mewah, itik-itik ini terpaksa hidup seperti di dalam n3r4k4. Mereka dis3ks4 dengan cara yang sangat tidak berperikemanusian. Ramai aktivis haiwan menyatakan kekesalan mereka terhadap penyediaan foie gras ini.

Walaupun foie gras telah diharamkan oleh banyak negara, namun kek3j4m4n terhadap itik dan angsa ini tetap berterusan kerana mendapat permintaan yang tinggi daripada manusia yang tidak berhati perut. Tidak dapat dibayangkan bagaimana perasaan itik dan angsa yang diternak dan terseksanya hidup mereka ketika berada dalam kurungan semata-mata untuk memenuhi nafsu serakah manusia demi sebuah hidangan mewah.

RUJUKAN:

PETA. Foie Gras: Cruelty to Ducks and Geese. https://www.peta.org/issues/animals-used-for-food/factory-farming/ducks-geese/foie-gras/

PETA. The Pain Behind Foie Gras. https://www.peta.org/issues/animals-used-for-food/animals-used-food-factsheets/pain-behind-foie-gras/

Ingrid Newkirk. Huffpost. (2017). 5 Big Fat Lies About Fatty Liver (Foie Gras). https://www.huffpost.com/entry/5-big-fat-lies-about-fatt_b_6482104

Lauren Windle. The Sun. (2016). CHEWING THE FAT What is foie gras, why is it controversial and where is it banned?. https://www.thesun.co.uk/living/2458381/what-is-foie-gras-controversial-where-banned/


10 Penemuan Perubatan Zaman Covid-19 Yang Mengejutkan!

Tatkala pandemik Covid-19 terus membadai dunia dan menguji ketahanan sistem kesihatan global, kerja-kerja penyelidikan dalam bidang berkenaan terus berjalan. Dan ia telah menghasilkan beberapa pencapaian luar biasa dalam era ini.

Demam malaria menjadi duri dalam daging kepada sistem kesihatan dunia sejak dari dulu lagi. Berdasarkan angka terbaru, lebih 600 juta orang dijangkiti dengan 400,000 orang lagi terbu.n.uh, kebanyakannya kanak-kanak. Justeru, sejak beberapa tahun ini, para penyelidik berusaha membangunkan vaksin anti-malaria bagi mengatasi masalah berkenaan.

Ia dilihat semakin hampir menjadi kenyataan menerusi satu laporan yang diterbitkan jurnal Lancet pada April lepas. Dalam laporan tersebut, vaksin malaria terbaru yang dipanggil R21 dilihat 77% berkesan mengekang jangkitan malaria dalam kumpulan kajian membabitkan 450 orang kanak-kanak di Burkina Faso.

Bagaimanapun, itu bukan bermakna ia boleh diraikan terlebih dahulu. Ini kerana kumpulan sampel yang mendapat vaksin amat kecil dengan malaria hanya aktif sekitar enam bulan dalam setahun. Justeru, kumpulan tersebut akan terus dipantau sekurang-kurangnya setahun lagi selain menggunakan vaksin di negara-negara di mana malaria menjadi masalah besar kepada penduduk.

Pada musim panas 2020, seorang pesakit bernama Joe DiMeo merupakan pesakit pertama yang berjaya menjalani proses pemindahan tisu muka dan tangan berganda tanpa sebarang komplikasi. Pembedahan yang mengambil masa 23 jam membabitkan 16 pakar bedah dan 80 staf bilik bedah itu dianggap signifikan kerana dilakukan dalam kadar pantas. Ini kerana untuk proses pemindahan bahagian tisu sebegitu memerlukan kepantasan untuk disambungkan ke sistem vaskular sekaligus mengurangkan masa kehilangan darah,

DiMeo, 22, mengalami lecuran tahap ketiga pada 80% badannya selepas mengalami kema.la.ngan pada tahun 2018. Akibat ke.ma.la.ngan tersebut, hujung jari-jarinya terpaksa dipo.to.ng sementara mukanya tiada bibir dan kelopak mata walaupun selepas menjalani 20 pembedahan pembinaan semula muka. Dia kemudiannya diletakkan dalam senarai penerima tisu yang layak dan terpilih menjalaninya 10 bulan kemudian.

Sebelum ini, pakar-pakar perubatan pernah cuba menjalankan pembedahan pemindahan tisu muka dan tangan sebanyak dua kali tetapi gagal. Pembedahan pertama menyaksikan pesakit ma.ti akibat komplikasi pembedahan. Manakala pembedahan kedua pula menyaksikan pakar bedah terpaksa memo.to.ng kedua-dua belah tangan pesakit bagi mengelak jangkitan.

Seiring dengan perkembangan semasa, pemodelan komputer lanjutan membantu pakar-pakar bedah merancang pembedahan pemindahan tisu ini. Ini termasuk menghasilkan model panduan pemo.to.ngan 3D semasa pembedahan dijalankan dan menunjukkan posisi plat untuk menyambungkan tisu penderma. Sembilan bulan kemudian, DiMeo semakin pulih dan sudah boleh menjalani kehidupan normal.

Satu laporan dalam jurnal New England Journal of Medicine mendedahkan sejenis ubat diabetis jenis-2 yang dipanggil semaglutide berupaya menghilangkan berat badan yang banyak. Kesan ubat ini dapat dilihat dalam kumpulan 1,961 orang peserta yang mempunyai indeks jisim badan (BMI) sebanyak 30 atau lebih.

Sebahagian daripada mereka diberi dos mingguan 2.4 miligram semaglutide dengan sebahagian lagi diberi dos plasebo yang digabungkan senaman dan perubahan diet. Pada akhir tempoh percubaan selama 68 minggu itu, kumpulan semaglutide kehilangan berat badan sebanyak 14.9% dengan kumpulan plasebo hanya kehilangan berat sebanyak 2.4%,

Kaitan kekurangan tidur dengan dementia sudah dibangkitkan oleh ramai pakar perubatan selama bertahun-tahun tetapi ia sukar dibuktikan tanpa bukti kukuh. Selain itu, tempoh kajian yang tidak melebihi sedekad juga menyukarkan usaha mengkaji corak tidur peserta dalam tempoh berkenaan.

Tetapi dalam satu laporan yang diterbitkan dalam jurnal Nature Communications pada April lepas akhirnya mengesahkan perkara ini. Selepas mengkaji corak tidur dan aspek kesihatan 7,959 peserta sepanjang usia mereka dari 50-an hingga 70-an. Keputusannya amat mengejutkan: mereka yang tidur enam jam atau kurang 30% lebih berisiko mengalami dementia berbanding peserta yang tidur tujuh jam.

Walaupun isu penyakit mental seperti kemurungan turut mempengaruhi tempoh tidur dan meningkatkan risiko dementia, pemboleh ubah ini tidak dianggap relevan kepada kajian. Selain itu, pasukan penyelidik turut menolak faktor sosiodemografi dan kardiometabolik.

Para penyelidik percaya kekurangan tidur akan membawa kepada masalah radang saraf, aterosklerosis dan menyukarkan usaha mengeluarkan amiloid protein dari badan. Kesemua masalah penyakit ini merupakan tanda-tanda awal kepada Alzheimer dan dementia.

Siapa sangka pengesanan penyakit Alzheimer boleh dibuat dengan memeriksa jutaan bakteria dan mikroorganisma lain yang duduk dalam perut. Ini yang dilakukan Istituto Centro San Giovanni di Dio Fatebenefratelli di Itali bagi mengesan lipopolisakarida, sejenis protein pada membran bakteria perut. Ia boleh mengakibatkan keradangan dan rantaian pendek asid lemak yang dilihat dapat memberi perlindungan kepada saraf.

Untuk melihat keberkesanannya, 89 orang berusia 65 hingga 85 tahun menjalani ujian darah dan imbasan PET. Dan hasilnya amat mengejutkan: plak amiloid ditemui dalam otak peserta yang mengandungi kadar lipolisakarida dan asid lemak jahat dalam saluran darah mereka. Sementara baki peserta mempunyai asid lemak pelindung mempunyai plak amiloid yang sedikit. Penemuan ini membuka jalan kepada kemungkinan manipulasi mikrobiota sebagai cara mencegah penyakit Alzheimer.

Kebiasaannya, pemindahan tulang sumsum dibuat kepada pesakit kanser darah sekiranya rawatan kemoterapi mereka tidak berkesan. Tetapi bagi seorang pesakit di Britain, pemindahan tulang sumsum yang dijalaninya turut mengubati satu lagi penyakit iaitu HIV/AIDS. Pesakit itu menerima tulang sumsum yang mengandungi gen CCR5 yang menghalang HIV dari bergabung dengan sel penerima.

Apa yang lebih menakjubkan ialah 18 bulan selepas dia tidak mengambil ubat anti-retroviral, virus tersebut masih lagi tidak muncul. Bagaimanapun, pakar-pakar perubatan menegaskan proses pemindahan ini jauh lebih berisiko berbanding mengambil ubat anti-retroviral.

Demam denggi yang dicetuskan oleh nyamuk aedes memeningkan kepala pakar-pakar kesihatan di seluruh dunia kerana tiada bentuk vaksin atau terapi yang dapat menangani penyakit berkenaan. Dan dengan isu pemanasan global, kes demam denggi mula dikesan di beberapa negara di mana kes penyakit berkenaan jarang atau tidak pernah berlaku.

Tetapi satu kajian yang dibuat oleh Program Nyamuk Sedunia di Yogyakarta pada Ogos 2020 mendedahkan satu solusi: jangkiti nyamuk aedes dengan bakteria Wolbachia. Dalam tempoh 27 bulan, nyamuk yang dijangkiti Wolbachia mengakibatkan pengurangan kes demam denggi sebanyak 77%.

Strategi ini bersifat lestari kerana nyamuk yang dijangkiti akan menyebarkan bakteria melalui telur-telur. Penyiasat-penyiasat percaya kaedah ini boleh digunakan untuk membasmi penyakit-penyakit bawaan nyamuk seperti chikugunya, Zika dan demam kuning.

RUJUKAN:

Kluger, J. (2021). The 10 Most Important Health Breakthroughs You Missed During the Pandemic. Time.


Perkataan Bomba Dan Asal Usulnya Dengan Kesultanan Melaka

‘Bombeiros’ adalah perkataan Portugis untuk bomba, yang dipinjam oleh Bahasa Melayu bagi menggambarkan maksud yang sama iaitu ‘petugas pemadam kebakaran’ atau padanya terdapat kata dasar ‘bomba’ bermaksud ‘pam’ (air).

Jika diteliti, kemungkinan pinjaman perkataan ini juga bermula pada masa penjajahan Portugis ke atas Melaka 1511 atau sepanjang tempoh penjajahan Portugis ke atas Melaka pada abad ke-16.

Ini kerana semasa Portugis menyerang Melaka, mereka telah menggunakan melaksanakan pembakaran strategik sebagai cara mereka menguasai Melaka.

Sebagai contoh membakar sebahagian besar penempatan Melayu berhampiran jambatan Melaka yang bertujuan melapangkan kawasan tersebut untuk memudahkan pemantauan dan pertahanan.

Portugis juga membakar sebahagian kecil rumah-rumah di hujung kota Melaka sahaja bagi memberi gambaran bahawa kota Melaka telah musnah terbakar semasa peperangan menawan Melaka tersebut.

Sedang rumah-rumah itu dibakar, sebahagian besar penempatan dan kedai malah gudang-gudang besar Melaka milik Sultan, pembesar dan saudagar-saudagar yang berniaga di Melaka dijarah rakus oleh Portugis.

Istana Melaka juga dibakar oleh Portugis, begitu juga istana bergerak Sultan Melaka diceritakan oleh Albuquerque sebagai hadiah baginda kepada bakal besannya Sultan Pahang.

Sekalipun kota Melaka telah jatuh ke tangan Portugis, saki baki pertahanan Melaka terus menguasai pedalaman di sekitar kota Melaka.

Tentera Melaka ini berterusan menyerang kedudukan Portugis di luar kota, melancarkan perahu dan lancar api yang dibakar menuju jambatan Melaka dan kedudukan strategik armada Portugis yang menguasai pelabuhan Melaka dari hulu Sungai Melaka.

Serangan bertali arus ini menyebabkan Portugis sibuk memadamkan api dari perahu dan lancar ini dari membakar jambatan dan kapal-kapal mereka sebelum serangan balas pertahanan Melaka ini berakhir selepas beberapa lama Portugis menguasai Melaka.

Malah selepas tentera Melaka berundur ke Pahang dan Johor, sabotaj dan serangan ala gerila tetap dilaksanakan dari darat dan laut.

Mereka menyerang dan membakar kepentingan Portugis Melaka, bagi menghalang Portugis menguasai sepenuhnya perdagangan dan laluan keluar masuk kapal ke pelabuhan Melaka.

Jadi ada kemungkinan perkataan bomba dipinjam dari Portugis bombeiros kerana tugas memadam kebakaran sangat kritikal ketika Portugis menjajah Melaka dan diperhatikan oleh penduduk Melaka ketika itu.

Maklumlah, tak duduk diam mereka menugaskan ‘bombeiros’ untuk memadamkan kebakaran yang mereka lakukan secara strategik untuk menguasai Melaka, atau terbakar dek sabotaj dan serangan tentera Melaka dari luar kota.

Perkataan bomba kini telah diterima pakai dalam perbendaharaan kata Bahasa Melayu menggambarkan petugas pemadam kebakaran seperti hari ini.

Bahkan, tugas dan khidmat mereka sentiasa diperlukan bukan sahaja untuk memadamkan kebakaran, tetapi dari sekecil tugasan melepaskan kepala anak terperangkap pada gril pintu, hingga ke tugas menyelamat dalam bencana alam pada skala besar.

Namun tidak semua menghargai kepentingan mereka berkorban bukan sahaja tenaga malah adakalanya berkorban nyawa.

Adib misalnya, bagaimana nasibnya hendak kita bela dan maruah bomba Malaysia hendak dijaga?


Manusia Pertama Yang Mengukur Lilitan Bumi

Pada 2,200 tahun dahulu, seorang pustakawan dan saintis Perpustakaan Agung Alexandria, Eratosthenes telah menerima sepucuk surat dari Swenet, sebuah wilayah di selatan Alexandria.Dalam surat tersebut, penulis memberitahu bahawa dia melihat pantulan wajahnya pada air dalam sebuah perigi dan rasa tertarik kerana kepalanya menghalang cahaya matahari daripada menghala terus ke arah perigi. Penulis merasakan mungkin Eratosthenes tertarik juga dengan hal itu.Eratosthenes melihat fenomena ini sebagai pencetus sebuah idea baru. Beliau mengetahui fakta daripada surat tersebut, bahawa matahari menegak di Swenet dan penulis memberitahunya ia adalah pada waktu tengah hari. Di Alexandria pula, Eratosthenes melihat sebatang kayu terpacak agak condong bayangnya lebih kurang sebanyak 7.2 darjah. Ini menjadi bukti bahawa bumi adalah sfera. 😉

Seterusnya, 360 darjah, iaitu darjah sebuah bulatan itu dibahagikan sebanyak 7.2 darjah, dan mendapat kiraan sebanyak 50. Dengan bantuan pedagang yang ulang-alik antara Alexandria dan Swenet, Eratosthenes mendapat jarak daripada dua bandar itu sebanyak 500 batu (805 km). Jumlah tersebut didarab dengan 50, akhirnya beliau mendapat kiraan lilitan Bumi. Eratosthenes mendapat 25,000 batu, kiraan sebenar ialah 24,900 batu.

Pada waktu itu, tiada siapa tahu saiz bumi sehinggalah Eratosthenes menemui saiz lilitannya melalui sebuah idea kecil dan sifat ingin tahu. Tiada teknologi canggih.


Mumia Yang Lebih Tua Daripada Firaun Ditemui Saintis

Amalan pemumiaan selalunya dikaitkan dengan Tamadun Mesir Purba. Inilah peradaban yang sangat obses tentang penjagaan mαyαt untuk memenuhi hukum-hakam agama tradisi mereka.

Setiap amalan Mesir Purba dipanggil Ma’at. Firaun diharamkan berperang selagi mana tindakan tersebut tidak memenuhi kehendak Ma’at (Studwick, 2006). Akan tetapi, semua boleh faham situasi berbangkit.

Kalau Firaun merupakan cerminan Dewa Osiris, tentu sekali titah baginda memenuhi kehendak ketuhanan sekali gus menjadi Ma’at.

Konsep Ma’at adalah sama seperti timbangan dosa pahala untuk kebaikan “hidup selepas kehidupan”. Mesir Purba percaya bahawa tubuh badan bersifat suci.

Jadi mereka perlu menjaga tubuh badan melalui pemumiaan. Maka atas sebab ini, sebarang amalan pemumiaan Mesir Purba menjadi milik tamadun. Walau bagaimanapun, perkara ini tidak benar. Bukan semua pemumiaan Mesir Purba merupakan hak tamadun firaun.

Penemuan Yang Mengejutkan

Lebih daripada 100 tahun yang lalu, mumia seorang lelaki purba ditemui di sebalik timbunan pasir Mesir Purba. Catatan tidak bercerita tentang pihak yang menemuinya, barangkali rangkaian haram yang terdiri daripada kalangan perompαk mαkαm.

Tetapi sejarawan percaya rangka ini ditemui di kota purba Gebelein tidak jauh daripada Sungai Nil. Mumia tersebut dibeli Muzium Mesir yang terletak di Turin, Itali pada tahun 1901. Pemilikan ini membuka jalan ke arah penyelidikan lebih mendalam.

Saintis mengesahkan lelaki purba ini hidup sampai umur 30 tahun sekitar zaman 3700 S.M. hingga 3500 S.M. Rangkanya diawet secara semulajadi, barangkali kerana faktor persekitaran Mesir Purba yang panas dan kering. Memang logik sangatlah rangka 6,000 tahun lalu menjadi mumia… kalau pengawetan semulajadi.

Masalahnya, dapatan saintifik yang lebih moden mengesahkan rangka ini tidak dimumia secara semulajadi. Sebaliknya lelaki purba tersebut memang diawet melalui proses sama seperti tamadun firaun.

Perkara ini amat mengejutkan – macam mana “proses firaun” digunakan… sedangkan sistem kefiraunan masih belum wujud?

Persoalan Bertambah Rumit

Setelah mengesahkan dapatan ini, saintis mula mencari asal-usul mumia misteri ini. Ada banyak cara untuk mengenal pasti asas penting ini.

Mula kena tengok balik kain kafannya yang didapati sezaman dengan Mumia Turin. Sisa kain pada dada dan pergelangan tangan kanan mumia misteri ini mempunyai kesan lemak haiwan dan minyak tumbuh-tumbuhan… sekali lagi, bukti pemumiaan.

Sebatian ini dianalisis saintis yang ingin memahami resepi bahan pemumiaan budaya pra-Mesir Purba.

Sebatian ini didapati mempunyai gula, damar pokok, ekstrak tumbuh-tumbuhan untuk mewangikan rangka dan bahan nyahkuman. Paling mengejutkan, Tamadun Mesir Purba (sistem firaun) sebenarnya mewarisi cara pemumiaan daripada budaya pra-Mesir Purba ini (Weisberger, 2018).

Sayang sekali takat itu saja saintis boleh gali daripada sebatian ini. Resepinya sekadar boleh faham sahaja… tidak boleh dibentuk semula, atas faktor 1) rangka terlalu lama dan 2) tiada catatan Mesir Purba.

Mumia Misteri ini berasal daripada zaman sebelum sistem tulisan. Jadi cara pemumiaan diajar secara praktikal dengan arahan berbentuk lisan.

Tetapi perkara ini menokhtahkan bahawa Tamadun Mesir Purba tidak mutlak seperti disangka. Kerak utama pada institusinya iaitu pemumiaan itu sendiri dipinjam daripada budaya pendahulunya.

Perkara ini membangkitkan banyak teori sebenarnya… mungkin ada satu agama tulen yang sudah ditahrifkan ketika sampai pada Mumia Misteri.

Meskipun terpisah selama 1,000 tahun, amalan pemumiaan masih sama dengan tatacara firaun. Ini yang menarik tentang sains: lagi digali, lagi banyak persoalan yang timbul.

RUJUKAN:

Studwick, H. (2006). The Encyclopedia of Ancient Egypt. Sterling Publishing. Halaman 106-107.

Weisberger, M. (2018, Ogos 16). This Ancient Mummy Is Older Than The Pharaohs. Live Science.


Santapan Terakhir Penghuni Titanic

Sebelum bongkah ais (aisberg), bot penyelamat dan  tenggelam, di kapal Titanic terdapat makan malam. Tambahan pula, pasti mendebarkan lagi apabila anda mengetahui makanan yang anda makan adalah makanan terakhir anda sebagai seorang penumpang di kapal Titanic!

Pada malam 14 April 1912, penumpang kelas pertama yang menaiki Titanic duduk makan bersama 10 hidangan mewah. Didalam menu tersebut terdapat tiram, filet mignon (hirisan daging), Salmon rebus, kambing bersama sos pudina,

Punch Romaine (sejenis pencuci mulut seperti aiskrim dicampur rum).

Menu Penumpang Kelas Ketiga -Sarapan:

Sesiapa yang tinggal dibahagian paling bawah diatas kapal tersebut tidak dengan mudahnya diberi makan seperti golongan kaya. Walaubagaimanapun, terdapat makanan yang layak diletakkan bersama (Titanic merupakan kapal perentas laut yang mewah) Untuk memulakan hari, sesuatu yang ringan seperti bubur oat, daging khinzir dan telur, roti segar dan mentega (atau marmalade), Roti Swedish, teh dan kopi untuk diminum.

Menu Penumpang Kelas Kedua -Sarapan:

Kontra dengan amalan pemakanan di kelas ketiga, dimana satu menu dihidangkan sepanjang hari yang mengandungi segala makanan dihidangkan, penumpang kelas kedua dan pertama mempunyai menu yang berbeza pada setiap kali mereka duduk. Untuk sarapan, mengikut menu 11 April, oat yang telah digulingkan atau distim (Rolled Oats), Bertih jagung dikeringkan yang direbus iaitu “boiled hominy” disediakan bersama dengan pelbagai pilihan yang termasuk ikan segar, “American dry hash au gratin”, sosej panggang dan kentang putar, daging khinzir panggang, telur goreng dan kentang goreng. Untuk roti pula, “Vienna rolls” (ataupun “Kaiser Rolls”) dan “Graham Rolls”, “Soda Scone” dan kek “Buckwheat” dengan sirap mapel ditawarkan, untuk menjimatkan, marmalade, “watercress”, kopi dan teh.

Menu Penumpang Kelas Pertama -Sarapan:

Selamat datang ke kelas pertama, dimana penumpang dapat menikmati makanan terbaik dari pelbagai pilihan, bukti dari menu yang terselamat

Pada April 11, pilihan termasuklah epal rebus, buah-buahan segar, prun rebus, Quaker (Nama jenama!) Oats, “Hominy” rebus, “Puffed Rice”  (bijiran yang kembung dibuat dari nasi), ikan hering segar, ikan “Finnan haddock”, salmon salai, kambing cincang (collops), sayur rebus, telur (digoreng, dipanggang tanpa kulit, direbus, dididihkan) telur dadar tomato untuk dipesan, stik sirloin dan potongan daging kambing, soda dan “scone” sultan (kek yang dibuat campuran barli, gandum, oat dengan soda penaik), daging sejuk, gulungan “Vienna dan Graham”, simpanan kismis hitam, madu Narbonne, marmalade Oxford serta “watercress” .

Kelas Ketiga – Makan malam

Pada penghujung hari, makan malam yang dihidangkan ke penumpang kelas pertama, dan pilihan menu lebih seperti kebanyakkan orang yang dihidangkan di kelas bawahan, “Gruel” (Sejenis bubur nipis dibuat dari bijiran-oat, gandum, nasi, didihkan didalam air  atau susu) adalah pilihan pada 14 April, bersama dengan keju dan biskut kabin.

Kelas Kedua – Makan malam

Mengikut menu pada 14 April, terdapat pelbagai pilihan menu makan malam yang lazat terdapat dikelas kedua. “Consommé” dan keledek adalah pemula hidangan, diikuti dengan ikan haddock dimasak dengan sos “sharp”, kari ayam dan nasi, kambing “musim bunga” atau “spring lamb” (kambing berusia 3-5 bulan) bersama sos pudina, ayam belanda panggang dan sos kranberi. Santapan seterusnya terdiri dari kacang hijau, lobak putih berpuri, nasi rebus, kentang rebus atau dididihkan, pencuci mulut dengan puding mempelam, puding wain, sandwich kelapa, ais-krim “American”, kacang berpelbagai (Assorted nuts), buah segar, keju, biskut dan kopi.

Kelas Pertama – Makan malam

Sudah tentu, tawaran terbaik disediakan disimpan kemudian untuk makan malam. Dalam kelas pertama, seseorang dijangkakan dihidangkan dengan hidangan paling terbaik, seperti satu yang ditemui pada menu 14 April. Ia termasuk “hors d’oeuvres”, tiram, consommé Olga, sup krim barli, salmon dengan sos “mousseline” dan timun, “filet mignons Lili”. sauté of chicken Lyonnais (ayam yang dimasak sehingga keemasan, diaduk bersama lada besar, tomato dan wain), sayuran “marrow farcie” (sumsum  sayur-sayuran bewarna hijau, berbentuk bujur labu musim panas yang berkait rapat dengan zucchini dari segi penampilan dan rasa), kambing dengan sos pudina, anak itik panggang dan sos sepal, hirisan daging, kentang château, kacang pea, lobak merah berkrim, nasi dididihkan,kentang baru yang direbus, asparagus sejuk, celery, puding Waldorf, buah pic dalam agar-agar “chartreuse”, “éclairs” coklat dan vanilla, dan aiskrim Perancis (berbanding dengan kepelbagaian makanan berunsur Amerika dihidangkan di kelas kedua).

Sumber Rujukan:


Surin Pitsuwan – Pemimpin Hebat Melayu Thailand

Pemimpin berbangsa Melayu sudah seakan biasa dilihat oleh rakyat di negara kita. Manakan tidaknya, negara kita didiami oleh rakyat yang majoritinya berbangsa Melayu dan sudah tentu  ramai pemimpin negara kita juga berbangsa Melayu. Namun, bagi negara di mana penduduk berbangsa Melayu merupakan golongan minoriti, sukar untuk melihat pemimpin Melayu di negara tersebut.

Di Thailand, jumlah penduduk Melayu di sana berada pada jumlah kurang 2% daripada keseluruhan penduduk Thailand. Namun begitu, kita masih boleh lihat pemimpin Melayu di negara tersebut. Allahyarham Surin Pitsuwan merupakan seorang pemimpin Melayu Islam yang agak terkenal bukan sahaja di Thailand malahan di dunia.

Latar Belakang Surin Pitsuwan

Allahyarham Surin Pitsuwan atau nama sebenarnya Surin Abdul Halim bin Ismail Pitsuwan dilahirkan pada tanggal 28 Oktober 1949 dan dibesarkan dalam sebuah keluarga Melayu Islam di Daerah Selatan Thailand, Nakhon Si Thammarat.

Beliau mendapatkan pendidikan agama Islam daripada datuknya sendiri, Haji Yaakob bin Abdul Rauf yang juga merupakan seorang ulama terkenal. Allahyarham juga telah mendapatkan pendidikan peringkat rendah dan menengah di daerah kelahiran beliau sebelum melanjutkan pelajaran ke sebuah kolej di Minnesota, Amerika Syarikat setelah berjaya mendapatkan biasiswa daripada American Field Service (AFS).

Sekembalinya Allahyarham dari Amerika Syarikat, beliau terus menyambung lagi pelajarannya di Universiti Thammasat di Bangkok sebelum menyambung lagi pelajarannya di Kolej Claremont McKenna di California, Amerika Syarikat dan seterusnya berjaya mendapatkan Ijazah Sarjana Muda dalam kursus Sains Politik pada tahun 1972.

Allahyarham Surin Pitsuwan dapat dilihat sebagai seorang yang sangat mementingkan pendidikan setelah beliau sekali lagi menyambung pengajiannya dalam peringkat Sarjana dan Ijazah Kedoktoran di sebuah universiti terkemuka iaitu di Universiti Harvard di Amerika Syarikat. Sebagai tambahan, Allahyarham Surin juga pernah menjadi penulis di dua buah syarikat akhbar Inggeris berbeza di Bangkok.

Selain daripada itu, Allahyarham Surin Pitsuwan juga pernah bekerja sebagai penyelidik di Universiti Thammasat, Bangkok dari tahun 1977 hingga tahun 1983 sebelum menjadi salah seorang tenaga pendidik di universiti yang sama dari tahun 1984 hingga tahun 1986.

Dalam masa yang sama, beliau juga merupakan sebahagian daripada Persatuan Sains Politik Amerika atau American Political Science Association (APSA) sebagai seorang penyelidik dari tahun 1983 hingga tahun 1984 sebelum beliau kembali ke Bangkok untuk menjadi pensyarah di Universiti Thammasat.

Kerjaya Politik Surin Pitsuwan

Allahyarham Surin Pitsuwan meninggalkan kerjayanya sebagai seorang ahli akademik setelah melibatkan diri ke dalam kancah politik Thailand dengan menyertai Parti Demokrat Thailand dan seterusnya berjaya menjadi seorang ahli parlimen mewakili rakyat di daerah kelahiran beliau, Nakhon Si Thammarat pada tahun 1986.

Sebagai tambahan, beliau juga telah dilantik menjadi Setiausaha kepada Speaker Parlimen Thailand pada tahun yang sama beliau dilantik menjadi seorang ahli parlimen. Beliau memegang jawatan tersebut selama hampir 3 tahun dari tahun 1986 sehingga tahun 1988 sebelum dilantik sebagai Pembantu Setiausaha kepada Menteri Dalam Negeri Thailand juga selama hampir 3 tahun dari tahun 1988 hingga tahun 1991.

Pada tahun berikutnya, Allahyarham Surin telah dilantik pula sebagai Timbalan Menteri Luar Negeri Thailand dan beliau memegang jawatan tersebut selama kurang lebih 3 tahun dari tahun 1992 hingga tahun 1995. Beliau kemudian sekali lagi dilantik untuk memegang sebuah portfolio dalam Jemaah Kabinet Thailand sebagai Menteri Luar Negeri dari tahun 1997 hingga tahun 2001 sebelum Parti Demokrat Thailand tewas dalam Pilihanraya Umum berikutnya kepada Parti Thai Rak Thai seterusnya menjadikan Parti Demokrat Thailand sebagai pihak pembangkang dalam Parlimen Thailand.

Sikap kepimpinan Allahyarham Surin Pitsuwan yang baik telah membuatkan banyak negara lain mencalonkan beliau sebagai calon Setiausaha Agung Pertubuhan Bangsa-Bangsa Bersatu pada tahun 2004. Malang sekali, parti pemerintah Thailand pada ketika itu, Parti Thai Rak Thai tidak menamakan beliau sebagai calon untuk jawatan tersebut dan ramai menganggap tindakan itu adalah akibat daripada perbezaan ideologi politik antara Surin dengan pemimpin parti pemerintah pada ketika itu, Takhsin Shinawatra.

Pada tahun 2006, kuasa pemerintahan kerajaan Thailand dirampas oleh Angkatan Tentera Thailand daripada parti pemerintah, Parti Thai Rak Thai yang pada ketika itu dipimpin oleh Yingluck Shinawatra. Kemudian pada tahun 2007, kabinet sementara Thailand telah menyokong pencalonan Allahyarham Surin Pitsuwan untuk jawatan Setiausaha Agung ASEAN.

Beliau kemudiannya dilantik untuk jawatan tersebut pada tahun berikutnya dan memegang jawatan tersebut selama 5 tahun sehingga awal tahun 2013. Kepakaran dan pengalaman beliau semasa menjadi Menteri Luar Negeri Thailand telah diterapkan beliau semasa memegang jawatan sebagai Setiausaha Agung ASEAN tersebut untuk membangunkan komuniti dalam negara-negara anggota ASEAN.

Ini telah membuatkan beliau masih diperlukan selepas tidak lagi memegang jawatan tersebut lebih-lebih lagi dalam hal ehwal dalam negara-negara ASEAN. Allahyarham telah dipanggil untuk memberi syarahan kepada kumpulan dalam pelbagai peringkat umur daripada golongan para pelajar sehinggalah ke golongan para penyelidik di serata negara ASEAN.

Setelah tidak lagi memegang jawatan sebagai Setiausaha Agung ASEAN, beliau kembali ke kancah politik tempatan sekali lagi bersama dengan Parti Demokrat Thailand. Namun begitu, pilihanraya umum Thailand pada tahun 2011 sekali lagi menyaksikan Parti Demokrat Thailand tewas di tangan Parti Thai Rak Thai yang juga dipimpin oleh individu yang sama sebelum Angkatan Tentera Thailand merampas kuasa pemerintahan pada tahun 2006.

Kekalahan Parti Demokrat ini telah sekali lagi menutup peluang Allahyarham untuk memegang jawatan penting dalam kerajaan Thailand. Walaupun demikian, Angkatan Tentera Thailand sekali lagi merampas kuasa pemerintahan daripada kerajaan sementara di bawah kepimpinan Yingluck Shinawatra pada tahun 2014.

Rampasan kuasa tersebut merupakan rampasan kuasa yang ke-12 dalam sejarah Thailand sejak rampasan kuasa pertama pada tahun 1932. Rampasan kuasa ini juga telah menjejaskan peluang Allahyarham Surin dalam memegang sebarang jawatan penting dalam kerajaan lebih-lebih lagi dalam hal ehwal luar negeri.

Pemergian Mengejut Allahyarham

Pada tanggal 30 November 2014, Allahyarham Surin Abdul Halim bin Ismail Pitsuwan menghembuskan nafas terakhirnya pada usia 68 tahun. Beliau meninggal dunia atas kegagalan jantung untuk berfungsi semasa beliau sedang bersiap untuk ke Perhimpunan Halal Thailand di Bangkok. Semoga roh Allahyarham ditempatkan di kalangan orang yang beriman serta dicucuri rahmatNya. Al-fatihah.

Artikel dikirimkan oleh  Sang Taming Marhaen untuk The Patriots.

RUJUKAN :

1. Universiti Kebangsaan Malaysia (2018). In Memoriam of Surin Pitsuwan (1949-2017). http://www.ukm.my/ijit/wp-content/uploads/2018/06/IJIT-Vol-13-June-2018_13_135-137.pdf

2. The Jakarta Post (2012). Editorial: Thank you Khun Surin. https://www.thejakartapost.com/news/2012/12/28/editorial-thank-you-khun-surin.html

3. Bangkok Post (2017). The tragedy of Thailand’s Surin Pitsuwan. https://www.bangkokpost.com/opinion/opinion/1378855/the-tragedy-of-thailands-surin-pitsuwan


Sikap Perkauman Ke Atas Lisa Blackpink?

Rasa ketinggalan train pulak tengok orang tiba-tiba sembang pasal Lisa Blackpink (yang nyanyi lagu ddu-du-ddu tu). Aku ingat apa kes, lah rupanya pasal komen rasis netizen Korea (K-netz) terhadap Lisa yang berasal dari Thailand (nama asal: Lalisa Manoban).

Blink (fandom Blackpink) Indonesia yang memulakan kempen #RespectLisaselepas terdapat K-netz (rasanya anti-fan) menabur komen “balik Thailand” dan lain-lain komen yang memperlekehkan orang Asia Tenggara.

Ya, rasisme ni ada di mana-mana. Tapi orang Korea punya rasisme lain macam punya. Orang yang pernah hidup kat Korea (melancong tu tak kira) mesti tahu perangai mereka ni.

Permukaannya, rasisme orang Korea ni fokus pada warna kulit. Sebagai sebahagian daripada sfera budaya Asia Timur (Sinosphere), definisi kecantikan orang Korea merangkumi kulit berwarna putih. Standard orang Korea, kena putih macam porselen (도자기피부). Macam warna kulit model-model Etude House dan Laneige.

Itu sebabnya orang Korea pandang rendah sikit terhadap umat Asia Tenggara yang berkulit sawo matang. Korang cuba baca tulisan Ashly Perez bertajuk “I Wasn’t Beautiful Enough to Live in South Korea”. Sebak, walaupun dia tu ada darah Korea tapi disebabkan dia berkulit sawo matang, habis kena reject dalam masyarakat Korea.

Jadi, si Lisa yang asalnya orang Siam kenalah memutihkan kulit demi menceburi bidang K-Pop yang turut “internalize” norma kecantikan “putih = cantik” ini.

Tapi kalau nak korek lebih dalam, psikologi xenophobia (anti orang luar) orang Korea ni sebenarnya ada kaitan dengan sejarah mereka sebagai bangsa “homogeneous” (satu etnik). Kalau pakai James Fearon punya Ethnic Diversity Index, Korea Utara, Korea Selatan dan Jepun ialah tiga negara yang paling homogeneous dalam dunia, diikuti oleh Tunisia.

Sejak tahun 918 (pendirian Dinasti Koryo) lagi orang Korea dah mempunyai identiti bangsa yang sama. Tambahan pula mereka ialah masyarakat pertanian, jadi sifat masyarakat Korea ini ialah masyarakat yang tertutup, tak macam masyarakat pedagang/pelaut di sebelah Asia Tenggara yang terbuka kepada imigran.

Tiada konsep “peranakan”, selagi kau tak ada “bonguan” (본관 – nama keluarga yang menunjukkan asal usul Korea), kau tak dilihat sebagai sebahagian daripada masyarakat Korea. Orang Cina yang hidup kat Korea Selatan sejak sebelum penjajahan Jepun (1910-1945) sehingga hari ini pun masih belum diberi taraf kerakyatan.

Bab ini pulak, kalau kulit kau se-putih IU pun tak dapat membantu. Itu sebabnya idol-idol dalam kumpulan K-Pop yang berbangsa asing ni selalu jadi mangsa buli oleh K-netz malah oleh colleague sendiri.

Dulu selalu dengar yang kena buli ni ahli kumpulan berbangsa China seperti Han Kyung (Super Junior) dan Luhan dan Kris (Exo). Sekarang apabila industri K-Pop rekrut idol dari Asia Tenggara, giliran orang Asia Tenggara pula. Tapi so far tak pernah dengar Nichkhun (2PM) dan BamBam (Got7) kena buli walaupun asal Thailand juga, mungkin lelaki kot. Twice punya Momo, Sana, Mina, Tzuyu lain cerita lah. Mereka tu master race.

Jangan ingat globalisasi dan dunia tanpa sempadan akan mengubah semua ini, malah hanya jadi lebih buruk. Disebabkan peluang ekonomi di Korea Selatan agak terhad, mereka lagilah melihat orang asing sebagai ancaman kepada keselamatan ekonomi mereka, nak merebut periuk nasi mereka. Tak kira betapa putih kau, betapa muka kau mirip Irene, kau setakat “waegugin” (왜국인) bagi mereka.

So, kalau minat K-Pop tu setakat minat cukup lah. Tak perlu beranggan nak kahwin oppa jadi sebahagian daripada masyarakat Korea. Tak kira betapa kau mengubah diri jadi orang Korea, mereka (majoriti) simply tak akan terima kau.

Nak hidup dengan bermaruah di depan orang luar, kita tak boleh mengambil hati mereka dengan memimik mereka. Lebih baik kau menghidupkan jati diri sendiri. Itu akan lebih dihormati.

Respect Lisa, but nevertheless, SinB is bae.


Assassin’s Creed: Sejarah Hassan Al-Sabbah

Permainan video kini semakin popular. Tidak lagi pelik jikalau kita keluar bersosial topik yang akan dibualkan ialah tentang permainan kegemaran mereka. Antara permainan video kegemaran penulis ialah francais Assassin’s Creed.  Populariti francais ini terbukti melalui kesinambungan siri permainan videonya bermula daripada 2007 hingga 2018 ; Assassin’s Creed (2007), Assassin’s Creed 2 (2009), Assassin’s Creed: Brotherhood (2010), Assassin’s Creed: Revelations (2011) and Assassin’s Creed 3 (2012) dan yang terkini Assassin’s Creed Rogue.  Lagipun, pelbagai produk dan merchandise yang timbul daripada pasaran permainan video ini seperti novel, filem, buku komik, action-figure dan sebagainya.

Tidaklah menghairankan jika permainan ini status “cult-like” dalam kalangan gamers, kerana latar belakang cerita yang sungguh menarik, tekstualiti yang hidup dan visual yang sungguh terperinci. Banyak forum di internet yang membincangkan bukan sahaja kualiti permainan, tetapi juga sejarah di sebalik permainan ini. Dalam artikel ini secara ringkas akan dibincangkan tentang falsafah Assassin’s Creed mengenai pengasas Order of the Assassin, Hassan ben Al- Sabbah (1034-1124).

Cerita sebenar Hassan Al-Sabbah masih tidak jelas. Terdapat pelbagai variasi yang telah dicampur aduk dengan mitos dan cerita palsu. Walaupun ceritanya masih diperdebatkan, satu versi yang terbukti ialah datang daripada Timur Tengah dan Eropah. Kita akan bincangkan sedikit sebanyak tentang versi ini. Penulis tidak mengatakan ini adalah versi sebenar, namun penulis gunakan versi ini sebagai misalan terhadap penceritaan permainan video dan peranan latar belakang yang kuat dalam membekalkan permainan video yang menakjubkan.

Hassan Al-Sabbah dilahirkan dalam keluarga Syiah. Beliau asalnya bukan merupakan pengikut Ismailiyat. Namun setelah berkunjung ke Mesir, beliau mula mengikuti mazhab pemikiran tersebut. Ketika itu adalah Era pemerintahan Empayar Fatimid (900s-1160s). Beliau dikatakan pulang semula ke Parsi untuk mengajar ilmu yang diperolehnya ketika di Mesir. Pada tahun 1088, beliau menawan Alamut, dan dikatakan telah menamakannya Assass (perkataan arab ‘asas’) untuk beliau menyebarkan ajarannya.   Alamut merupakan sebuah kubu yang dibina di atas bukit berhampiran dengan Bandar Tehran. Kubu ini memiliki banyak nama dan panggilan dalam buku sejarah, salah satunya ialah Kal’at Al-Mout (istana kematian); diceritakan bahawa sesiapa yang masuk ke tempat ini tidak akan pulang, maka diberi gelaran demikian. Alamut juga bermakna ‘sarang helang’ berikutan dengan lokasinya. Patutlah dalam permainan video AC banyak guna burung helang.  Selain itu, Assassin’s Creed (AC) juga berlatarbelakangkan daripada mitos Hashashin. Hashashin adalah perkataan bahasa Arab yang bermaksud pengguna Hashish. Hashish merupakan dadah narkotik yang tumbuh di Timur Tengah.

Terdapat juga cerita tentang gerakan Assassin ini adalah berlandaskan kepada tiga tokoh dalam sejarah, iaitu Nizam Al-Mulk, pemerintah kerajaan Turki Saljuk, Umar Al-Khayyam dan Hassan Al-Sabbah. Dikatakan mereka bertiga ini sahabat yang telah bersumpah setia untuk membantu satu sama lain jika salah seorang daripada mereka memegang tampuk kuasa. Maka, setelah Nizam Al-Mulk menjadi pemerintah, beliau menawarkan jawatan kepada kepada Umar Al-Khayyam dan diberi gaji tetap. Hassan Al-Sabbah diberi jawatan tinggi dalam kerajaan Turki Saljuk. Walaubagaimanapun, atas beberapa salah faham, Nizam berkomplot menjatuhkan Hassan dan menghalaunya daripada kerajaan atas kesalahan membelot. Maka, penubuhan Assasssin adalah untuk membalas dendam terhadap Nizam Al-Mulk dengan Hassan membentuk satu pakatan yang cukup kuat.

Sebagai kesimpulan, pembentukan Assassin adalah bermotivasikan politik dan agama. Penggiat dan pencipta permainan AC tahu tentang cerita ini, namun segala kejadian yang ditonjol dalam permainan hanya bersifat fiksi semata-mata.

RUJUKAN

El Nasr, Al Saati, Niedenthal & Milam,D. 2007. Assassin’s Creed: A Multi-Cultural Road. http://citeseerx.ist.psu.edu/viewdoc/download?doi=10.1.1.595.3642&rep=rep1&type=pdf

Shaw, Adrienne. 2015. The Tyranny of Realism: Historical Accuracy & Politics of Representation in Assassin’s Creed III. The Journal of the Canadian Game Studies Association. Vol 9 (14) : hlmn 4 – 24.


Lohong Hitam Paling Hampir Dengan Bumi

Kita bercakap tentang Lohong Hitam di angkasa lepas di mana segala jirim dimampatkan sehinggakan satu-satunya cara untuk keluar darinya adalah perlu bergerak lebih laju daripada kelajuan cahaya. Setakat ini, tiada apapun yang mampu melepasi kelajuan cahaya (300 ribu kilometer sesaat). Jika terlalu dekat dengan Lohong Hitam, termampatlah kita semampatnya barangkali sehingga sebesar titik.

Walaupun Lohong Hitam berada jauh dari Bumi, hari-hari kita juga tetap akan dilanda masalah. Kekuatan gravitinya mampu mencapai sehingga sejauh beberapa tahun cahaya. Jika mana-mana Lohong Hitam bergerak terlalu dekat dengan hujung Sistem Suria kita, ia akan menyebabkan huru hara kepada isi-isinya. Malah, planet dan Matahari akan ditelan, berlanggaran ataupun tercampak keluar daripada keseluruhan Sistem Suria.

Lohong Hitam tidak dapat dinahmuskan. Apa sahaja yang kita lakukan, ia akan menjadikannya lebih besar, kuat dan lebih mengganas. Bergantung kepada saiz, jisim dan apa sahaja; satu-satunya harapan kita cumalah menunggu ia tersejat sekurang-kurangya selepas 10^67 (67 angka 0) tahun dari sekarang. Kita perlu menjejak Lohong Hitam di luar sana, manalah tahu kita mungkin wajib untuk memindahkan keseluruhan Sistem Suria ini dengan kadar segera.

Terdapat dua jenis Lohong Hitam yakni bersaiz gergasi yang terletak di pusat setiap galaksi dan bersaiz bintang yang terbentuk apabila bintang bersaiz besar mengalami Supernova.

Yang terletak di tengah galaksi Bima Sakti itu sejauh 27 ribu tahun cahaya manakala di Andromeda sejauh 2.5 juta tahun cahaya dan sebagainya. Untuk pengetahuan semua, 1 tahun cahaya bersamaan dengan 9.461 × 10^12 kilometer. Yang berada di titik tengah galaksi itu tiada sebarang masalah kepada kita kerana terlalu jauh jaraknya. Yang bermasalah jika yang berjisim bintang.

Lohong Hitam tidak memancarkan sebarang radiasi, jadi ia sepenuhnya halimunan. Sukar untuk dikesan kita di langit. Satu-satunya cara untuk mengesan kewujudannya jika ia berada berlatarbelakangkan gugusan bintang yang cahayanya terganggu. Dan jika kita berada terlalu mendekatinya. Mengucaplah.

Setakat ini, Lohong Hitam yang terhampir dengan kita adalah V616 Monocerotis yanh berada 3000 tahun cahaya dari Bumi serta mempunyai 9 hingga 13 jisim Matahari. Kita tahu ia ada di sana kerana terletak di sebuah kawasan dwisistem dengan setengah jisim Matahari. Pakar Perbintangan tidak mampu mengesan Lohong Hitam kecuali jika ada gangguan graviti pada objek samawi yang berdekatan. Yang kedua terhampir dengan kita adalah Cygnus X-1 yang berjarak 6000 tahun cahaya dengan 15 kali jisim Matahari. Sekali lagi, dwisistem. Yg ketiga terhampir juga dwisistem.

Pada hakikatnya, itulah sebahagian daripada bilangan Lohong Hitam dalam sistem dwibintang dan itulah satu-satunya cara untuk mengesannya. Terdapt banyak lagi yang mungkih lebih berdekatan dengan kita untuk ditemui.

Bunyinya menakutkan. Saya pasti, kini anda akan sentiasa memerhatikan langit melihat jika ada gangguan cahaya gugusan bintang kerana kehadiran lohong hitam. Namun, peristiwa ini jarang berlaku.

Sistem Suria telah wujud sejak lebih 4.5 bilion tahun, objek-objek samawi beredar mengelilingi Matahari tanpa ada sebarang gangguan. Jika ada lohong hitam melintasi walaupun sejauh beberapa belasan tahun cahaya dari hujung Sistem Suria, ia akan menghuru-harakan petala planet dengan ketara. Dan mengucaplah kita di bumi ini.

Kita tidak pernah merasai Lohong Hitam selama berbilion tahun dan kekal begitu selama bilion ataupun tilion tahun lagi. Sayangnya, kita tidak mampu untuk menjawab soalan ini. Adakah Lohong Hitam yang terhampir dengan kita berjarak bebera tahun cahaya ataupun V616 Monocerotis. Kita mungkin tidak akan dapat mengetahuinya.

Artikel ini telah diterjemahkan, dipermudahkan dan diubahsuaikan oleh #AlamBahasa12 dari https://www.google.com/amp/s/phys.org/news/2016-03-closest-black-hole.amp yang dicapai pada 29hb Januari 2020.